Dúbravka sa dala do pohybu
Športové hry materských škôl, dni plné športu na základných školách, no najmä Challenge Day. Dúbravčania boli pred letom v pohybe. Počas Svetového dňa výziev – World Challenge Day sa podarilo  v rámci celej mestskej časti rozhýbať 5773 obyvateľov. Rozhýbať, aby sa spojili pre dobrú myšlienku... Ďakujeme. 	                          
Foto: Lucia Marcinátová
Doprava: Harmincovu vykupujú, Saratovská sa nehýbe
Modernizácia električkovej trate mala už prebiehať, no ešte nie je známy ani termín jej spustenia. Rozšírenie Harmincovej ulice je v pláne od roku 2006, predĺženie Saratovskej ulice má vydané územné rozhodnutie. Dopravné projekty však spia. Priblížime dnes preto päť dopravných dúbravských tém.
Nové domy, nové ulice, nové námestia. Ďalšie bagre, vizuálizácie, plány. Výstavba mení Dúbravku. Nemení však len jej podobu, ale aj bežný život, dopravu. Viac obyvateľov, viac áut, väčší nápor na cesty, chodníky, MHD. Stavebníci zapĺňajú aj okolie Záhorskej Bystrice, Marianku, Stupavu či blízke Bory, autá prechádzajú Dúbravkou. Cesty sa však zatiaľ nemenia.
Primátor Ivo Nesrovnal v júnových večerných správach Televízie Markíza hovoril o miliónových projektoch a plánoch hlavného mesta. Ich súčasťou boli aj dopravné projekty, v rámci nich mesto hovorilo o dotácii 93-tisíc eur na rozšírenie Harmincovej ulice či o sume 100-tisíc eur na rekonštrukciu podchodu pri Obchodnom dome Saratov.
Veronika Šafáriková, z Oddelenia komunikácie a marketingu hlavného mesta, hovorí, že rozšírenie Harmincovej je časovo náročnejší proces, nakoľko je potrebné, aby prebehlo majetkovo-právne vysporiadanie pozemkov. Prvý pozemok zatiaľ vykúpil súkromný investor.
Lucia Marcinátová
Dopravné trápenia: Harmincova, Saratovská, trať
Harmincova ulica nerozšírená, ulica Saratovská nepredĺžená, počet spojov a liniek MHD rovnaký.  Opýtali sme preto Pavla Gašparoviča, vedúceho oddelenia územného rozvoja a životného prostredia, aké má Dúbravka plány v súvislosti s dopravou a ako sa pohli dopravné projekty, o ktorých sa zatiaľ len hovorí. 
Vybrali sme a popísali päť dopravných dúbravských tém –  Harmincova ulica, predĺženie Saratovskej, modernizácia električkovej trate, zmeny na dúbravských uliciach, parkovanie.
Harmincova – rozšírenie
V Kauflande sa už nakupuje, Čerešne ako bytový projekt rastú a aj ďalšie stavebné plány v lokalite. Harmincova ulica však stále ostáva rovnaká, jej väčšia časť je dvojprúdová. Rozšírenie mal vo volebnom programe ešte bývalý starosta Ján Sandtner, projekt sa však počas jeho obdobia nepohol.
Vladimír Mikuš, z Oddelenia dopravy magistrátu, hovorí, že rozšírenie cesty na štvorprúdovú sa rieši od roku 2006. S rozšírenou Harmincovou cestou sa počíta aj v územnom pláne mesta. Plány však brzdia nevysporiadané pozemky v hornej časti ulice.
Časť pozemkov bude musieť vysporiadať spoločnosť Jannis, ktorá stavia na Poliankach projekt Čerešne. Magistrát dal developerovi do podmienok zasunúť zastávku autobusu MHD Lipského tak, aby autobus zastavoval mimo dopravného pruhu a neblokoval v premávke autá. 
Andrej Lendel za firmu Jannis hovorí, že v súvislosti s rozšírením ulice začali už s výkupom pozemkov. Prvý sa už podarilo vykúpiť. Potrebná je však spolupráca s Generálnym investorom Bratislava, ktorý má rozšírenie Harmincovej v kompetencii. Plánom nie je len zasunutie zastávky, ale výsledkom by mal byť tretí jazdný pruh v smere do mesta, ktorý by nadväzoval na križovatku a odbočenie pri novom Kauflande, kde má ďalej cesta už štyri pruhy.
„Celková suma na vysporiadanie, čiže odkúpenie pozemkov je viac ako 90-tisíc eur, čo je viac ako bolo navrhnuté v rozpočte mesta na tento rok,“ vysvetľuje Veronika Šafáriková, z Oddelenia komunikácie a marketingu hlavného mesta. „Aj preto, a aj vďaka dobrému hospodáreniu mesta za rok 2016, mesto vyčlenilo z prebytku hospodárenia ďalšie financie na realizáciu stavby. Tieto financie sú zahrnuté v zmene rozpočtu, ktorú budú schvaľovať poslanci na júnovom zasadnutí mestského zastupiteľstva.“

Saratovská – predĺženie
Okrem rozšírenia Harmincovej sa v súvislosti s dopravou hovorí dlho aj o predĺžení Saratovskej ulice. Ľubica Vladovičová, vedúca stavebného úradu Dúbravky, vraví, že predĺženie malo vzniknúť  už v súvislosti s budovaním pripojení  na diaľnicu, bolo preň vydané územné rozhodnutie. „Umiestnená stavba predĺženia Saratovskej bola v kolízii s  komunikáciami  budovanými v rámci Borov. Platnosť tohto územného rozhodnutia preto nebola predĺžená a bolo vydané nové územné rozhodnutie pre navrhovateľa  Bory a. s., ktoré sa stalo právoplatné v januári 2015.“
Teraz však projekt stojí.  Predĺženie Saratovskej súvisí aj so zámerom integrovanej dopravy a výstavbou novej železničnej zastávky s názvom Lamačská brána. Má byť súčasťou siedmich nových bratislavských zastávok,  terminálov integrovanej osobnej prepravy, ktoré patria k plánom rezortu dopravy v hlavnom meste. Stavať sa majú na prevádzkovaných železničných tratiach.
Spolu so zastávkou má však vzniknúť aj záchytné parkovisko, ktorému by mali ustúpiť záhradky v lokalite Agátová. Pre vybudovanie parkoviska ako verejnoprospešnej stavby hrozí záhradkárom vyvlastnenie. Stavebným úradom pre záchytné parkovisko a terminál je Devínska Nová Ves.  Dúbravka však musí riešiť výrub stromov.
„Terminál a záchytné parkovisko má byť situované na existujúcej železničnej trati v dotyku s plánovaným predĺžením Saratovskej ulice,“ hovorí Martin Kóňa, hovorca ministerstva dopravy.
Ľubica Vladovičová, vedúca stavebného úradu Dúbravky dodala, že územné rozhodnutie bolo zrušené a vrátené na nové konanie. V súvislosti s dopravou v smere na Devínsku a Bory je problematický aj podjazd, čiže tunel pod železnicami, ktorý je pre autá jedinou spojnicou medzi Dúbravkou a Devínskou Novou Vsou.
„Problémom je, že tadiaľto jazdia aj náklané autá,“ hovorí Pavol Gašparovič, vedúci oddelenia územného rozvoja a životného prostredia. „Mali by tu prechádzať len autá s výškou do 2,5 metra, výnimku má MHD. Tento zákaz tam bol osadený magistrátom, a to na požiadanie železníc. Z tohto dôvodu kamióny smerujúce do a z areálu bývalého technického skla zaťažujú komunikácie mestskej časti.“
Preto by bolo podľa Gašparoviča  potrebné čo najrýchlejšie vybudovať predĺženie Saratovskej ulice. Okrem obsluhy areálu vo Volkswagene by  predĺženie umožnilo obyvateľom mestskej časti prístup nielen do Borov, ale aj na diaľnicu D2 v oboch smeroch a v neposlednom rade by odbremenilo problematický podjazd pod železnicou.

Plány na dúbravských cestách
Mestská časť rieši zmenu organizácie dopravy na cestách tretej triedy, približuje Pavol Gašparovič. Cesty 1. a 2. triedy sú v správe hlavného mesta. „Každá zmena organizácie dopravy musí byť prerokovaná v dopravnej komisii magistrátu a aj Krajským policajným zborom.“ 
Obyvatelia podľa Gašparoviča najčastejšie žiadajú nové priechody, podľa  vyhlášky musia byť osvetlené, čiže zväčša sa vytvárajú tam, kde sú lampy. Na nových priechodoch pribúdajú vodiace prvky pre nevidiacich, sú bezbariérové.
V súvislosti s priechodmi a križovatkami dostáva mestská  časť veľa podnetov a otázok k bezpečnosti prechádzania chodcov na križovatke Pri kríži pri otočisku električiek. Spájajú sa tu autá z viacerých smerov a aj električka.
Vedúci oddelenia vysvetľuje, že prie-
chod a križovatka je v správe magistrátu, mestská časť dávala viacero podnetov, napríklad aj na vypadnuté dlažobné kocky pri prechádzaní na električku. 
V súvislosti s dopravou pripravuje mestská časť na svojich cestách zmenu v starej časti Dúbravky. Upraviť by sa mala neprehľadná zákruta na Koprivnickú, ako aj bezpečný prejazd po Koprivnickej, a to v časti od Vendelínskej po Jadranskú.
Lucia Marcinátová
Mesto: Nechceme na trati opakovať chyby z minulosti
Počas modernizácie trate a výluky električiek by mali jazdiť náhradné autobusy. Časový harmonogram začiatku prác mesto zatiaľ nezverejnilo.
Primátor Bratislavy Ivo Nesrovnal pozval starostku Karlovej Vsi Danu Čahojovú a dúbravského starostu Martina Zaťoviča na stretnutie. Dôvodom bola pripravovaná modernizácia Dúbravsko-karloveskej električkovej radiály. Obnova trate má prebehnúť od tunela pod Hradom až po zastávku Damborského. 
Termín začatia je však stále neznámy.  Mesto síce už má potrebné povolenia, no čaká  na ich právoplatnosť, aby bolo možné pripravované verejné obstarávanie na dodávateľa stavby predložiť riadiacemu orgánu Operačného programu Integrovaná infraštruktúra, čiže Ministerstvu dopravy a výstavby SR na kontrolu a schválenie. Až následne môže začať proces verejného obstarávania. Od jeho dĺžky závisí, kedy sa začne s výstavbou. 
Mestská časť  víta modernizáciu električkovej trate, verí však, že hlavné mesto nebude opakovať chyby a postupy, ktoré vznikli počas modernizácie električkovej trate v Dúbravke, keď práce tlačili termíny. Električková trať sa totiž modernizovala narýchlo, tesne pred komunálnymi voľbami v roku 2014.
Starosta Dúbravky Martin Zaťovič tiež hlavné mesto upozornil na nutné riešenie Harmincovej ulice, aby v prípade dopravných obmedzení počas modernizácie trate neprišlo k dopravnému kolapsu. Dúbravka tiež hlavné mesto žiada a pripomína, že je potrebné informovať obyvateľov vopred o tom, ako bude fungovať náhradná doprava počas výluky električiek.         
(lum)
Maľovanie čiar je prípravou na parkovaciu politiku
Počas mája začala mestská časť s reorganizáciou parkovísk.  Spustila maľovanie  voľných miest a premaľovanie vyhradených parkovacích miest.  V minulosti si Dúbravčania totiž maľovali a vyznačovali miesta sami, čím vznikali nepresnosti.  Veľkosť parkovacieho miesta 12 m2 určuje norma, mestská časť tak začala miesta aj vyznačovať, pribúdali otázky, podnety, pochvaly, aj sťažnosti.  Opýtali sme sa preto vicestarostu ĽUBOŠA KRAJČÍRA, ktorý sa venuje problematike parkovania v Dúbravke, na to, čo sa mení, kde pribudnú nové parkovacie miesta a či Dúbravku čaká parkovacia politika. V súvislosti s parkovaním sme mu položili desať otázok.
1. Mestská časť začala maľovať parkovacie miesta. Čo sa mení a zmení?
Robíme to z viacerých dôvodov. Chceme v prvom rade sprehľadniť parkovanie, aby  ľudia vedeli presne, kde sú vyhradené parkovacie miesta a kde sú voľné. Aby neparkovali tak, že zaparkujem a nestarám sa o to, čo ďalší. Chceme, aby sa na parkovisko zmestilo čo najviac áut. Všetky miesta vyznačujeme v zmysle normy. 

2. Budú sa takto vymaľovávať všetky parkovacie miesta, vyhradené aj nevyhradené?
Áno, postupne. Okrem toho maľovanie týchto miest je aj prípravou na parkovaciu politiku. Keď prijmú mestské časti parkovaciu politiku, musíme byť pripravení. Aktivita tak nielen skomfortní parkovanie, ale pripravíme sa do budúcna. Výhľadovo sa totiž bude môcť parkovať podľa všeobecne záväzného nariadenia mesta len na vyznačených miestach, nikde inde. Dnes hovorí zákon, že môžeme zaparkovať aj na chodníku, keď necháme jeden a pol metra, no nemyslíme si, že je to úplne správne. Treba mať vyznačené všetky parkovacie miesta a jasne dané, kde sa môže parkovať, aby autá neobmedzovali napríklad chodcov či mamičky s kočíkmi.
 
3. Znamená to, že obyvatelia, ktorí majú vyhradené parkovacie miesto, si ho už nebudú musieť vyznačovať sami, a tabule s vyznačenými miestami budú jednotné?
Budeme to po novom vyznačovať my, ako úrad. Ľudia tak nebudú mať žiadnu starosť  o vyhradené parkovacie miesta, ale my ich budeme maľovať a aj osádzať značky.  Doteraz bol na parkoviskách doslova „les“ tabúľ s ŠPZ. Dnes bude jedna tabuľa, kde bude počet parkovacích miest vyhradených mestskou časťou Dúbravka, každý bude mať pridelený svoj box a k nemu bude mať kartičku, s ktorou môže parkovať na danom parkovacom boxe.

4. Bude možné po novom na jednom vyhradenom parkovacom mieste parkovať aj dve autá – napríklad manželia, spolubývajúci...
Bude to možné s tým, že vodič druhého auta musí mať tiež kartičku, ktorá mu bude za symbolický administratívny poplatok vydaná na miestnom úrade. Keďže sa veľa bytov prenajíma a v jednom byte žije niekoľko šoférov, chceme, aby vyhradené parkovacie miesta mali prioritne Dúbravčania a parkovanie zlepšovať najmä pre nich. Kartička bude musieť byť viditeľne umiestnené za čelným sklom, bude to kontrolovať  mestská polícia a aj pracovníci úradu.

5. Kedy by mohli byť miesta vymaľované a urobený poriadok?
Začali sme v máji a odhadujem, že kým všetky vymaľujeme a urobíme poriadok, bude to skompletizované niekedy na budúci rok.
6. Prvé parkovisko, ktoré takto mestská časť upravovala, bolo na ulici Pri kríži. Objavili sa  aj sťažnosti. Aké podnety ste riešili?
Ľudia, ktorí majú vyhradené parkovacie miesto, mali vyrubenú daň za parkovacie miesto, čo je plus mínus 12  metrov štvorcových. Tým, že si to maľovali sami, zaznamenali sme veľa prípadov, keď si na úkor ostatných toto miesto “zväčšili”. Aj preto maľujeme miesta teraz my, aby to bolo jednoznačné. Keď má obyvateľ povolených 12 metrov štvorcových, nech aj užíva 12 metrov štvorcových. Ľudia na ulici Pri kríži sa sťažovali, že  2,4-metrové miesta sú veľmi úzke. Po zhodnotení si stále myslíme, že je to dostatočná šírka, no sme ochotní ísť do kompromisu a ďalej sa miesta maľujú na šírku 2,5  metra. Po premeraní všetkých ostatných parkovísk, ktoré sme si prešli, či už v nákupných centrách a pri novostavbách, sme zistili, že všade je to 2,4 metra.

7. Objavili sa aj prípady zdravotne ťažko postihnutých. Ako je to s ich parkovacími miestami?
Na každom parkovisku májú byť štyri percentá parkovacích miest vyhradených pre ZŤP. Ľudia však môžu mať vyhradené miesto pre zdravotne postihnutého na konkrétnu ŠPZ, tam je symbolický poplatok 40 eur ročne. Na parkovisku Pri kríži sme to riešili s obyvateľmi priamo na mieste.

8. Dúbravčania tiež upozorňujú, že niektorí čakajú na vyhradené parkovacie miesto dlho, niekoľko mesiacov, pol roka. Čo im odporúčate? Pribudnú aj nové vyhradené parkovacie miesta?
Treba si uvedomiť, že v niektorých lokalitách už nie je možné vyznačiť vyhradené parkovacie miesto. Nemôžeme vyznačiť viac miest ako 50 percent. Keď je preplnená kapacita, tak my nemôžeme niekoho zrušiť.  Ak je voľné, je miesto pridelené. Ak nie je voľné, musí, žiaľ, šofér čakať. Od minulého roku bol ten problém, že sme neprideľovali nové vyhradené parkovacie miesta z toho dôvodu, že ideme maľovať parkovacie miesta my a aj osádzať tabule, bolo by nefér nechať šoféra, nech si to vymaľuje a osadí značku a onedlho to spravíme aj my.

9. Čo bude ďalej? Maľovaním to asi neskončí.  Príde parkovacia politika?  Budú domáci parkovať výhodnejšie než obyvatelia, ktorí v Dúbravke nemajú trvalý pobyt?
Parkovacia politika je náročná téma, lebo dnes sú schválené všeobecne záväzné nariadenia mesta, ktoré hovorí o parkovacej politike, no pán primátor veľmi nesprávne hovorí, že si ju môžeme aplikovať. To však nie je pravda, lebo nie je schválený štatút hlavného mesta k parkovacej politike. VZN hlavného mesta hovorí, že môžeme parkovaciu politiku v zmysle VZN aplikovať na cesty 3. a 4. triedy, ale na to, aby sme ju vedeli aplikovať na cesty 1. a 2. triedy, potrebujeme schváliť štatút hlavného mesta, ktorý k dnešnému dňu nie je schválený. Stalo by sa teda, že vozidlá z ciest 3. a 4. triedy si vyženieme na cesty 1. a 2. triedy. Musíme sa ale pripraviť na parkovaciu politiku a pridáme sa, keď ju príjmu ostatné mestské časti, aby z nás nebolo záchytné parkovisko.

10. Koľko miest vytvorila Dúbravka vlani a koľko plánuje mestská časť urobiť tento rok a kde?
Tento rok máme v pláne vytvoriť okolo 120  parkovacích miest. Napríklad na Janka Alexyho, lokalita Húščavova, Talichova, Cabanova.  
Lucia Marcinátová
Aké je najväčšie dúbravské dopravné trápenie?

Ferko Brunovský
Niekedy jazdilo do Dúbravky veľa autobusov, 101-ka, 104-ka, 105, 106  a teraz máme cez víkend len jeden. Je síce pravda, že máme električky, aj sú nové, ale nie sú také rýchle. Privítal by som nejaký zrýchlený spoj a s inou trasou, ako majú naše dva autobusy. Ja jazdievam MHD alebo na bicykli.

Mia a Marek
Pre chodcov je asi najhorší priechod a nastavenie semaforov na Alexyho a prechádzanie pri Dome kultúry Dúbravka, pre šoférov asi  Harmincova ulica.
Monika a Marcel Čambalovci
Určite je najväčším problémom Harmincova. Mala by sa rozšíriť na štyri pruhy.  Častejšie jazdievame autom, lebo k nám hore do Dúbravky jazdí len jeden autobus 83, je to ozaj málo pre Dúbravku a nechodí ani tak často, ako by bolo potrebné. 
Lenka Balážová
Keďže viac využívam dopravu autom, myslím si, že Harmincova ulica je veľmi vyťažená, až preťažená. Neviem, či je nejaká ulica tak zaťažená, ešte možno ráno Alexyho. 
Jozef Bargan 
Trápi ma, že nám vzali autobus 34. Všetkými desiatimi by som privítal v tomto zmenu alebo návrat 34ky. Máme dva autobusy a oba jazdia jedným smerom. Som dôchodca, častejšie jazdím MHD ako autom.
Barbora
Mala by sa rozšíriť Harmincova ulica. Jazdievam aj autom aj MHD, no neviem si predstaviť ako sa bude jazdiť Harmincovou, keď sa postavia ďalšie bytovky, bude to problém. Nuž a problémom je aj parkovanie.
Pýtala sa Lucia Marcinátová
Stánky lákajú. Hromadí sa neporiadok aj sťažnosti
Hlavné mesto vlastní pozemky pri Dome služieb, tvrdí však, že mu nepatrí asfalt na námestíčku. Mestská časť upravovala okolie.
Jeden opierajúci sa o pultík, ďalší s ťažkým a značne krivým krokom ide asi po ďalšiu rundu. Stánok neďaleko OC Saratov neslúži na občerstvenie popri čakaní na MHD, ale štamgastom. Obyvatelia sa sťažujú na neporiadok, močenie „zákazníkov" stánku PEHA. 
Podobné a pre blízke detské ihrisko ešte problematickejšie je aj nalievanie v takzvanom „hrozne“ v Dome služieb. Pri Žihadielku tak okrem detí vidieť aj stálych zákazníkov nalievárne. Močenie, posedávanie i pospávanie na lavičkách nie je ničím výnimočným. Mestská polícia bola privolaná viackrát, prisľúbila pravidelné kontroly.
Hromadia sa sťažnosti, podnety.

Dom služieb chátra
Neorezané stromy, nevyčistená zeleň, staré tabule, neporiadok. Tak vyzerá okolie a podchod pri takzvanom Dome služieb na ulici M. Sch. Trnavského. Ide o súkromný objekt, má viacero vlastníkov. Pozemky patria hlavnému mestu, ako však tvrdí, mestu nepatrí asfalt, čiže betónová plocha na námestíčku Domu služieb. 
„Asfaltová plocha pri Dome služieb nebola po vybudovaní  odovzdaná do majetku hlavného mesta a nie je tak zaradená do správy hlavného mesta,“ píše v stanovisku hlavné mesto.  „Hlavné mesto si je vedomé, že stav asfaltovej plochy a schodiska je v zlom technickom stave a vzhľadom k tomu, že oddelenie správy komunikácií magistrátu spravuje iba komunikácie 1. a 2. triedy, tento problém je potrebné doriešiť koncepčne.“
Termín riešenia či koncepcie však ostal neznámy. V rozpočte hlavné mesto pritom má aj investíciu – opravu povrchu na ulici Mikuláša Schneidera Trnavského.
S odbornými zamestnancami miestneho úradu sme preto vyšli obzrieť priestranstvo okolo Domu služieb. Okrem vyčistenia upravili zeleň, kríky, zanikli zákutia na prespávanie a zhromažďovanie neporiadku, aby bolo aj čakanie na zastávke MHD a pohyb obyvateľov bezpečnejšie.

Právnici: Platí tu živnostenský zákon
Aké možnosti má mestská časť?  Ako na „hrozno“ či nalievárne, prevádzky v súkromných objektoch? Odpoveď sme hľadali u právnikov miestneho úradu na Oddelení majetkovoprávnom a legislatívnom.
Obmedziť podnikanie zo strany mestskej časti nie je podľa Oddelenia majetkovoprávneho a legislatívneho zo zákona také jednoduché. Súčasná právna úprava neumožňuje totiž mestskej časti zasahovať do výkonu živnostenského podnikania. 
Mestská časť podáva stanoviská živnostenskému úradu, a to na základe vyžiadania živnostenským úradom.  „Práva a povinnosti podnikateľov, ich postavenie a všetky s tým súvisiace skutočnosti upravujú osobitné predpisy, ktorými sú najmä živnostenský zákon a Obchodný zákonník. 
Rozhodovaciu, riadiacu a kontrolnú právomoc na úseku živnostenského podnikania živnostenský zákon zveril výlučne orgánom štátnej správy a nie obci čiže mestskej časti.“
Mestská časť môže síce napríklad určovať čas predaja v obchode a službách. Nemôže však otvorenie prevádzky riešiť individuálne, ale pre každú musia platiť rovnaké pravidlá. 
Čistota
V súvislosti s čistotou a poriadkom, prijala mestská časť v roku 2015 Všeobecne záväzné nariadenie. Na základe neho je každý povinný dodržiavať čistotu a poriadok na verejnom priestranstve. 
O nedodržiavaní pri pohľade po mestskej časti  však nemusí byť pochýb. Kontrolu dodržiavania  tohto nariadenia zabezpečuje mestská časť a mestská polícia, ktorá môže ukladať aj sankcie.
Čo sa týka hluku z prevádzky, zákon, žiaľ, v tomto smere nezveril mestskej časti žiadne oprávnenia. 
„Tunajšia mestská časť nedisponuje žiadnymi zákonnými prostriedkami, na podklade ktorých by mohla riešiť šíriaci sa hluk. Na to sú oprávnené regionálne úrady verejného zdravotníctva a ďalšie orgány štátnej správy,“ vysvetľujú právnici. 
Konať tu môže len príslušný regionálny úrad verejného zdravotníctva.
Pitie alkoholu pred stánkom či nalievárňami riešila mestská časť už v minulosti. 
Obyvatelia žiadali zrušenie stánku s rýchlym občerstvením PEHA už v roku 2013. Mestská časť už vtedy zakázala piť alkohol pred stánkom a povolila predávať len alkohol v originálnom balení bez priamej konzumácie.                
Lucia Marcinátová
Spomienková slávnosť
pri príležitosti príchodu sv. Cyrila a Metoda na naše územie 3. júla o 14.30 pred Dvojkrížom (za Kostolom Ducha Svätého), za spoluúčasti bulharského spevácko-tanečného súboru, ktorý o 16.00 vystúpi  v KC Fontána na Ožvoldíkovej  
Miestny odbor Matice slovenskej v Dúbravke
Aj u nás si dali dobrovoľníci rande so svojím mestom
Dobrovoľníci čistili detské ihrisko aj archeologické nálezisko, v mestskej časti prebehlo dvadsať brigád v rámci celoslovenskej dobrovoľníckej akcie Naše Mesto.
IT-éčkári, personalisti, asistentky, manažéri, marketéri... Tí všetci a mnohí ďalší si dali počas júna rande so svojím mestom. 
Nesadli si za počítač, ale kanceláriu na jeden deň vymenili za  rôzne prostredia – školský dvor, ihriská, ulice, alebo aj archeologické nálezisko. 

Na rande!
S tohtoročným heslom dobrovoľníckej aktivity Daj si rande s Naším Mestom sa pridali k  najväčšej celoslovenskej akcii firemného dobrovoľníctva Naše Mesto.  
V Dúbravke prebehlo dvadsať aktivít po celej mestskej časti, pomohli stovky dobrovoľníkov.  V rámci Slovenska sa do akcie zapojilo takmer 10-tisíc dobrovoľníkov. Podujatie organizuje Nadácia Pontis, tento rok už jedenástykrát.
Miestny úrad zastrešoval v Dúbravke tri brigády,  samostatné si tiež organizovali v Materskej a Základnej škole Nejedlého.

Maľovanie, hrabanie, čistenie
Deväť hodín ráno a na dúbravskom ihrisku na Húščavovej ulici to ožíva. Neprichádzajú však deti, ale dobrovoľníci z firiem IBM a KPMG. Mestská časť ihrisko nedávno oplotila, obnovu však potreboval hrací prvok. Na programe  bolo čistenie buriny, natieranie preliezky, upratovanie a likvidácia naviateho „kopca“. Atmosféra dobrá, pracovná.
Podobne to bolo aj na ostatných brigádach, dobrovoľníckych čisteniach, ktoré v Dúbravke prebehli. Výnimočnú atmosféru malo vďaka miestu upratovanie na archeologickom nálezisku Villa Rustica. Dobrovoľníci sa pustili do čistenia zanedbanej, no vzácnej lokality, veľkokapacitný kontajner sa rýchlo napĺňal. Pri hrabaní na lúke chýbali už len trávnice...
Asi najviac dobrovoľníkov sa pridalo k čisteniu Tranovského ulice.  Upravovali  zeleň, burinu, okopávali obrubníky a natierali šialene dlhé zábradlie.
Stovky rúk, pár hodín v teréne,  veľká dávka energie, motivácia. Výsledky z brigád Našeho Mesta boli totiž vidno za niekoľko hodín. Stačí priložiť ruku k dielu a zmeniť svoje okolie...
Lucia Marcinátová
Zelená hliadka zasahovala v Dúbravke niekoľkokrát
Po ceste z podujatia v Dome kultúry Dúbravka stretávame skupinku ľudí, rozdeľujú sa. V rukách vrecia so smeťami,  kliešte – náradie na zbieranie. Zisťujeme, že  v Dúbravke opäť zasahovala Zelená hliadka. Brigád bolo niekoľko. Pridať sa môže každý.
Spolu so Zelenou hliadkou často upratuje v Dúbravke aj miestny poslanec a dobrovoľník Tomáš Husár. Hovorí, že Zelená hliadka počas svojho viacročného pôsobenia navštívila Dúbravku niekoľkokrát. 
„Doteraz však vždy išlo o lokality znečistené nelegálnymi skládkami,“ spresňuje Husár. „Tentoraz boli brigády iba tzv. pouličnými smeťozbermi, čiže sa zbierali predmety, ako napr. plastové vrecúška, fľaše, papieriky, ktoré sa voľne povaľovali na ulici. Dobrovoľníci zorganizovali štyri brigády, v každom obvode Dúbravky jednu.  Osobne sa mi podarilo zúčastniť na posledných dvoch, budem však pokračovať aj v Devínskej Novej Vsi.“
Papieriky, plastové vrecká, špaky, jednoducho smeti. Na tráve, visiace na stromoch, pri zastávke MHD, na chodníkoch. Husár v súvislosti so smeťami hovorí aj o veternosti mestskej časti. Pripomína, že dôležité je mať všetky kontajnery v uzavretých stojiskách, aby sa drobný odpad nerozfúkaval po Dúbravke. „Vybudovanie týchto stojísk sa snažíme podporiť aj dotáciami, no chcelo by to trochu väčšiu vôľu od samotných obyvateľov, respektíve správcov,“ vraví Husár. „Celkovo je najviac tohto drobného odpadu v okolí zastávok MHD, veľké množstvo je aj "poschovávané" v kríkoch, kde je k nemu ťažší prístup.“
Do brigád Zelenej hliadky sa môže pridať každý, poslednú brigádu si dokonca spolu  s rodičmi odskúšali aj deti.                                       
(lum)
Na Adlerke pomáhali vo veľkom
Stoličky na chodbách naplnené do poslednej. Mladí ľudia čakajúci v triedach, niektorí už sedeli a darovávali tú najcennejšiu tekutinu  –  krv. Takzvaná Adlerácka kvapka krvi mala úspech, darcov prišlo mnoho. Prevažne študenti, učitelia, no aj Dúbravčania z okolia. 
Adlerácku kvapku krvi začala Stredná priemyselná škola Karola Adlera organizovať v marci ako pomoc pre chorého spolužiaka. Teraz charitatívna akcia pokračuje a otvorená je pre širokú verejnosť. Ďalší hromadný odber plánuje škola opäť na jeseň. 
Počas júna ocenili aj mnohonásobnú darkyňu krvi Dúbravčanku                                                  Ivanu Bruncvíkovú, držiteľku Kňazovického medaily, ktorá onedlho absolvuje stý odber. K darovaniu krvi sa dostala zvláštnym spôsobom. Darkyňou sa stala po vyliečení z ťažkej choroby. “Pokladala som to za znamenie osudu a svojou krvou som sa chcela apoďakovať za to, že som stále nažive,” hovorí. 
Text a foto: Lucia Marcinátová
Santa na kancelárskej stoličke, mladí aj starí na kolesách
Deň, keď sa prijímali výzvy, diali zázraky, kedy vicestarosta precvičoval bodywork, starosta ležal pod kolesami bicykla, prednosta úradu behal míľu, kde tisícky detí tancovali, cvičili, mladí boxovali, hrali volejbal, florbal, no najmä, kde sa ľudia spojili, aby sa hýbali a pomohli. Bol to deň  malých veľkých radostí. Slzy šťastia a dojatia, keď Kali osobne zaželal mladej Dúbravčanke k narodeninám, chvíle spontánneho smiechu, keď sa v sprievode na  kolesách objavil počas horúceho dňa Santa ťahaný psom na kancelárskej stoličke. To všetko počas jedného dňa - Svetového dňa výziev – World Challenge Day.
V priateľskom súboji sa počas Svetového dňa výziev stretli 31. mája obyvatelia Dúbravky a Karlovej Vsi v rámci kampane Nadácie Výskum rakoviny pod názvom Na kolesách proti rakovine. Počas súboja mali mestské časti rozhýbať čo najviac obyvateľov v minimálne 15-minútovom organizovanom telesnom pohybe. 
Súčasťou podujatia bol aj sprievod na kolesách, súťaž a kultúrny program.

Do pohybu!
Streda ráno. Na školskom dvore každej dúbravskej základnej školy neobvyklý život, hudba. Prichádzajú sem deti z materských škôl z okolia,  žiaci vonku. Onedlho to začína, 15-minút spoločného pohybu.  
Takýchto stanovíšť bolo po Dúbravke počas dňa mnoho.  Na Gymnáziu Bilíkova, na bežeckej dráhe neďaleko Domova sociálnych služieb Karola Matulaya, na Pekníčke, za zimným štadiónom na Harmincovej, na futbalovom štadióne, v tenis centre, v boxerni, či na tanečnom parkete Tanečného klubu Danube, ktorý patrí k priekopníkom integrovaných tanečných párov.

Na kolesá!
Streda poobede. Cyklisti v modrých tričkách FKP Dúbravka, drobci na kolobežkách, odrážadlách,   maminy s kočíkmi, no aj chlapec ťahaný na „tatrovke“ či  Santa v červenom s vypchaným bruchom so zvoncom, darčekmi, poháňaný ozdobeným psom na kancelárskej stoličke. Sprievod na kolesách, ktorý podporoval podujatie Na kolesách proti rakovine a viedol pešou zónou od VÚB banky na Bazovského k Domu kultúry Dúbravka. Dopĺňala ho aj súťaž – Vyjazdi si bicykel a pomôž, ktorú organizovala mestská časť spolu s firmou  BMBIKE.
Predajňa Bicykle u Mira, ktorá sídli v budove Základnej školy Pri kríži, venovala do súťaže bicykel a dve poukážky. Bicykel mohol vyhrať každý, kto sa pridá do sprievodu na kolesách netradične – čiže originálnym alebo vyzdobeným vozidielkom na kolesách.  O prvenstve červeného  „brucháča“, ktorého ťahal štvornohý priateľ na kancelárskej stoličke, nikto nepochyboval.
Sprievod končil pred Domom kultúry Dúbravka, kde prebiehal športovo-kultúrny program až do večera. Na pódiu, aj pre ním sa vystriedal Bodywork s Hankou, La Portella,  majsterka vo freestyle futbale Lucia Kevická, cyklotrial predviedol Janko Kočiš, ktorý skákal na bicykli cez starostu Martina Zaťoviča aj jeho manželku Zdenku, no aj hudobníci – Marián Greksa, skupina Salamander či slovenský rapper Kali. Ten doslova prilákal davy a s naplneným priestorom pred pódiom zakončil tento deň výziev.
Deň, v ktorom podarilo opäť veriť na zázraky. Dúbravke sa podarilo rozhýbať 5773 ľudí, 336 obyvateľov zapojiť do sprievodu na kolesách a vyzbierať viac ako 3200 eur   na zakúpenie takzvaného laminárneho boxu pre sterilnú prácu pri analýze zmien v nádorových bunkách. 
Podarilo sa tiež spojiť Dúbravčanov, dobrovoľníkov. Aktívne sa pridali školy, na nohách boli celý deň aj seniori z denných centier, zamestnanci úradu, jednotlivci, skupiny...
Mestská časť tak porazila v priateľskom súboji Karlovu Ves. Bol to však boj, v ktorom  vyhrali všetci. Bol to deň pohybu, nádejí...
Dúbravčania, ďakujeme.
Lucia Marcinátová
Aj škôlkari mali svoje športové hry
Ku koncu školského roka sa už tradične stretávajú malí športovci zo všetkých materských škôl, aby si zmerali sily vo viacerých disciplínach. Vlani olympijské hry, tento rok pod názvom športové. V zmysle pravidiel prebieha totiž olympiáda každé štyri roky, je to tak aj pri športovaní dúbravských materských škôl.
Park Pekníkova sa teda v rámci športových hier zaplnil rozcvičujúcimi sa deťmi. Skoky, behy, no aj tanec, spev. Podujatie otvorilo tanečno-spevácke vystúpenie detí z Materskej školy Cabanova. Potom prišlo na rad dlho očakávané súťaženie a povzbudzovanie. Deti súťažili vo viacerých disciplínach, v skoku a hode do diaľky, štafetovom behu a behu cez prekážky. Riaditeľky a učiteľky materských škôl prezradili, že s deťmi trénovali. 
„Takéto športové hry utužujú jednak vzťahy medzi materskými školami aj medzi deťmi. Keďže to nie je len o jednej materskej škole, ale o všetkých,“ hovorí Marta Jurkovičová, vedúca oddelenia školstva miestneho úradu.
Víťazstvo si nakoniec odniesla Materská škola Na Nejedlého, druhé skončili deti z Materskej školy Pri kríži a tretí bojovníci z MŠ na Sekurisovej.
Podstatné však nebolo vyhrať, ale poriadne sa zabaviť, zašportovať si, a to sa podarilo.              
(zm, lum)
Nejedlého súťažila, debatovala, ochutnávala
Základná škola na Nejedlého ulici každoročne organizuje športový deň pre svojich žiakov spojený s viacerými aktivitami.
Trinásty jún, slnečné počasie, dobrá hudba, športová atmosféra. Žiaci zo Základnej školy na Nejedlého ulici sa v tento deň neučia. Namiesto toho vyjdú na dvor s cieľom športovať, súťažiť a zabaviť sa. 
Prvá polhodina je zaplnená speváckymi a tanečnými vystúpeniami a ukážkami športov od slovenských reprezentantov. Po úvodnom programe prebiehajú dve akcie súčasne. Zatiaľ čo na školskom dvore sa behá, skáče na švihadle či hrá vybíjaná, v školskej knižnici prebieha beseda so slávnymi slovenskými športovcami, športovými osobnosťami. Za školákmi prišli –Veronika Vadovičová, majsterka sveta v streľbe zo vzduchovej pušky, úspešná paraolympionička, Pavel Shenk, volejbalový reprezentačný tréner, Tomáš Kuťka, hádzanár, neskôr dlhoročný úspešný tréner československej reprezentácie žien a ďalší. Autentické rozprávanie  o svojich skúsenostiach, o vtipných aj smutných príhodách možno aj motivovalo mladých ľudí športovať a ísť za svojím snom. 
Ku športovému dňu na Nejedlého neodmysliteľne patrí zdravá strava. Pre deti je pripravený kopec nakrájanej zeleniny, ovocia či zdravé koláče. Nesmie chýbať informačný stánok o bylinkách a litre čistej vody.  Deň venovaný pohybu sa končí okolo obeda vyhodnotením a ocenením víťazov a možno len zhodnotiť, že ďalší ročník sa opäť vydaril. 
(zm)
Dážď turnaj neprekazil. Pri kríži športovala
Od rána bolo počuť zvuk píšťalky, povzbudzovanie. Neskôr sa pridala aj hudba, spev i dážď. Počas júna športovala vo veľkom aj Základná škola Pri kríži. Prebehol tu povestný futbalový turnaj O pohár riaditeľky školy. Písal už svoj ôsmy ročník.
Akciu tento rok pokropil dážď, sem-tam len popŕchanie, niekedy aj výdatnejší lejak.  Kapucne, dáždniky, pršiplášte, a akcia i program pokračovali ďalej.
O pohár riaditeľky školy hrali futbal Ohnivé kopačky, Rýchli draci, Super včely, Iluminátori, Modré blesky či Kochlíky a kvetináče a mnohé ďalšie triedne tímy s originálnymi názvami.
Pre „nepriaznivcov“ alebo nehráčov futbalu tu boli k dispozícii hry, maľovanie na tvár, účesy, súťaže, dobroty a tombola. Sobota tak na Pri kríži spojila šport, zábavu, kultúru, deti, rodičov a učiteľov.
(lum)
Materské školy počas leta

Dopriať deťom prázdniny je podľa psychológov podstatné aj v materskej škole. Počas letných prázdnin budú preto materské školy v Dúbravke otvorené na striedačku.
To znamená, päť materských škôl bude fungovať v júli a ďalších päť bude mať otvorené v auguste.
V júli budú fungovať – Materská škola Cabanova, Damborského, Nejedlého, Ožvoldíkova, Švantnerova. V auguste budú v prevádzke – Materská škola Bazovského, Galbavého, Pri kríži, Sekurisova a Ušiakova.
Bližšie informácie o možnostiach náhradných materských škôl poskytnú zákonným zástupcom riaditeľky materských škôl, prípadne Školský úrad. 	            
(lum)
Na Dolinského sa stretli speváci z celého Slovenska
Husľový kľúčik, celoslovenská spevácka súťaž pre zdravotne znevýhodnené deti, písala už svoj ôsmy ročník. Na Dolinského sa stretlo 65 detí z 24 škôl.
Stalo sa už tradíciou, že koncom mája sa v Spojenej škole na Dolinského 1 stretávajú najlepší speváci z celého Slovenska. Išlo už o  ôsmy ročník výnimočnej celoslovenskej speváckej súťaže pre zdravotne znevýhodnené deti  s názvom Husľový kľúčik. Súťažiť prišlo 65 detí v sprievode svojich pedagógov z 24 škôl.
Na úvod sa privítali všetci účastníci súťaže aj hostia. Pozvanie prijali zástupcovia Okresného úradu Bratislava Miriam Valašíková, vedúca odboru školstva, Lucia Takáčová aj zástupca starostu Dúbravky  Ľuboš Krajčír, za odbor školstva v Dúbravke Marta Jurkovičová a  Ľubica Szilasiová zo školského úradu.

Dámy do poroty
Minuloročnú, čisto pánsku, odbornú porotu vystriedali tento rok mladé šarmantné dámy. Úlohy porotkýň sa skvelo ujali speváčky Alžbeta Ferencová, Anabela Mollová i sesterské duo TWIINS – Daniela a Veronika Nízlové, dopĺňal ich spevák Denis Lacho a predseda poroty Pavol Bryndzák.
Zazneli nádherné piesne, ľudové i moderné, slovenské i zahraničné, s hudobným sprievodom i bez. Niektorí súťažiaci vystúpili v originálnom kroji, čím zanechali osobitý estetický dojem zo svojho vystúpenia. Viacerí súťažiaci pridali zopár tanečných krokov, či malé tančeky. Mimoriadny obdiv a ovácie publika si vyslúžil víťaz kategórie starších žiakov, nevidomý René Kubiš, ktorý svoj spev sprevádzal bezchybnou hrou na gitare. Fenomenálny bol aj výkon Martina Kiczega, ktorý jednoznačne zvíťazil v kategórii žiakov s autizmom. Každý rok sa všetci tešia na vystúpenie domáceho speváckeho zboru Dolinčatá. Nesklamali ani tento rok a porazili spevácky zbor z Kráľovského Chlmca. 

Uznanie si zaslúžili všetci
Porota mala neľahkú úlohu, pretože latka umeleckej úrovne speváckych výkonov bola poriadne vysoko. Aj preto porotcovia po dlhom a ťažkom premýšľaní a dohadovaní sa ocenili vo viacerých kategóriách aj dvoch súťažiacich na jednom mieste. Ale ako všetci v závere súťaže zhodnotili, uznanie a pochvalu za svoje výnimočné výkony si bezpochyby zaslúžia všetci súťažiaci. Tí najlepší z najlepších boli odmenení diplomom a krásnymi cenami, každý účastník súťaže dostal malý spomienkový darček. Televízne štáby dodali deťom pocit výnimočnosti a zachytili jedinečné okamihy i skvelé výkony nadaných spevákov.
Krásnu záverečnú bodku za celou akciou urobili porotcovia, ktorí spoločne zaspievali  pieseň Hallelujah od Leonarda Cohena. A po dlhom, neutíchajúcom aplauze mladí porotcovia ochotne a s veľkou ústretovosťou pózovali a spoločne sa fotili so všetkými, ktorí túžili mať na tento deň aj takúto pamiatku.
Gratulujeme všetkým súťažiacim za ich nezabudnuteľné spevácke predstavenie a tešíme sa z ich výkonov. Všetci vyslovili veľké ďakujem organizátorom za pohostinnosť a profesionálne zorganizovanie akcie.
Milena Štrbáková, riaditeľka SŠ Dolinského
Úspešní absolventi, poznatky, kamarátstva
Základná škola Pri kríži mala 40, pripravila oslavu s programom a spomienkami. Na podujatí sa stretli bývalé a súčasné učiteľky, riaditeľky i riaditeľky ostatných dúbravských škôl.
„Ach, učitelia, ako krásne dokážu rozžiariť deň! Moja škola takýchto učiteľov má, a to mám najradšej,“ s takouto láskou hovorí o svojej škole deviatačka Daniela Kollárová.
Úprimná pochvala od žiakov dokáže potešiť a povzbudiť najviac. Zaznela na oslave, ktorú na svoju 40-tku zorganizovala Základná škola Pri kríži vo svojej jedálni.
Roky, zmeny, vedenie, učiteľov školy zrekapitulovala na úvod súčasná riaditeľka základnej školy Iveta Mikšíková. Poďakovala za všetko, čo po dnešok dokázali  spoločnými silami. Škola mala viacero medzníkov, zmien, jej niekdajšie riaditeľky sa prihovorili vo filmovom spracovaní nasledovne tak, ako v škole pôsobili  – Mária Holecová, Anna Šimová, Zuzana Ivanová, Margita Bugáňová,  Iveta Mikšíková.
Na 40-tku vydala škola aj bulletin, ktorý spomínal niekdajšiu Krajňáčku, dnes Základnú školu Pri kríži.
Na oslave sa okrem spomínania a rozprávania spievalo, hralo, tancovalo, predstavil sa aj Detský folklórny súbor Klnka.
Zaujímavé bolo prejsť sa chodbami školy, kde sa dalo prečítať aj o prípravách na oslavu tohto vzácneho jubilea. Dokumentácia z kroník školy predstavovala aj bývalých žiakov, ktorí dnes patria k známym, slávnym, úspešným. 
O škole písali aj jej žiaci. „Dúfam, že do tejto školy budú raz chodiť aj moje deti a budú sa mať tak dobre, ako sa mám ja,“ napísal jeden zo žiakov.
Vydarená oslava potvrdila len to, že dobrá škola sa dokáže dobre prezentovať. 
Kveta Slyšková
Prváčikov bude viac
Mestská časť zapisovala počas apríla deti do prvého ročníka. Po zápisoch kontrolovala údaje a všetky zapísané deti. Dokopy bude v novom školskom roku v Dúbravke 375 prváčikov. Čo je viac ako tento školský rok, Dúbravka má štyri základné školy, ktoré zriaďuje mestská časť a štyri, ktoré patria iným zriaďovateľom – špeciálna, dve súkromné a britská.
Miestne zastupiteľstvo určilo v roku 2004 školské obvody jednotlivých škôl, upravovalo ich v roku 2015. Podľa ulíc a trvalého bydliska tak patria obyvatelia k jednotlivým školským obvodom – školám. Rodič mohol zapísať dieťa na ktorúkoľvek základnú školu. Školy však musia prioritne prijímať žiakov podľa školských obvodov.  O prijatí dieťaťa rozhoduje riaditeľ.                         
(lum)

Počty prvákov  na školský rok 2017/2018:
ZŠ Beňovského: 68
ZŠ Nejedlého: 94
ZŠ Pri kríži: 111
ZŠ Sokolíkova: 102

Riadkové inzeráty
●  Ján Pallang - maľby, stierky, nátery. Tel.: 0905 257 454. 
● Nemecký jazyk - úspešne doučím,  pripravím na maturitu, certifikát, štúdium a prácu v zahraničí. Mobil: 0910 943 286.
● Materinský nemecký jazyk vyučujem všetky stupne, mám dlhodobé skúsenosti.  Tel.: 0903/177891.
● Ponúkam vodoinštalatérske práce. Tel.: 0904 572 977.
● Glazúrovanie vaní za prijateľnú cenu so zárukou. Tel.: 0905983602.
● Španielčina - mobil 0910 943 286.
● Vodoinštalácie a údržba. Ján Polák, 0905 627 321.
● Kompletne vám poupratujem. Tel.: 0911 795417.
● HODINOVÝ REMESELNÍK ponúka drobné stavebné práce, vŕtanie, ( aj do kachličiek pre vešiaky ) obkladanie,  opravu vydutých kachličiek, skladanie nového nábytku, alebo rôzne iné malé práce. Tel: 0907538747.
 ● Predám záhradu s chatkou. Tel.: 0915 738 952.    
● Poradenstvo a liečenie chorôb bez liekov frekvenčnými prístrojmi v Dúbravke. Tel: 0907538747.
● Novootvorená zubná ambulancia na Kramároch prijíma pacientov. Nájdete nás pri Terne, Stromová 16. Parkovanie pred ambulanciou. 0905 662 407. www.simkovicova.sk
● Diplomat vezme do prenájmu RD alebo byt. Tel.: 0903 443 449.
● Novootvorená urologická ambulancia prijíma nových pacientov. M. Sch. Trnavského 8, Dúbravka, Poliklinika Paracelsus.Tel.: 0948 48 70 30, www.urodoktor.sk
● Vezmem do prenájmu záhradu s menšou murovanou chatkou v okolí Dúbravky alebo  DNV. Cena dohodou. Kontakt 0911 787 420. 
● Predám jednoizbový byt v Karlovej Vsi po rekonštrukcii. (nie som RK). Kontakt po 13-tej: 0950 340 414  
● Hľadám garzónku alebo 1- izbový byt do prenájmu v Dúbravke. Nie RK.  0911 177 001. 
● Dám do prenajmu garáž v Dúbravke na Galbavého ulici tzv Malá architektúra o výmere 18 m2 a pred garážou možnosť parkovať 2 autá.Cena dohodou.Tel.0918 743573.
● Pre nedostatok miesta predám zachované béžové kreslo IKEA. Cena dohodou 02/642 82 904.
Seniori spoznávali aj oddychovali
Denné centrum 3 zorganizovalo pre seniorov rekreačno-rehabilitačný pobyt na Liptove. Účasť bola vysoká, až 63 seniorov. Okrem spoločných chvíľ, zábavy, spoznali aj mnoho miest, nechýbali výlety napríklad až na Oravský či Spišský hrad či do Pienin.                      
DC3
Ako kašičku neuvarila myšička, ale deti
V Centre rodiny na Bazovského sa vo veľkom varila kaša. Akciu pre deti zorganizovali miestny odbor Matice slovenskej v Dúbravke, Oddelenie školstva, vzdelávania a športu, miestna knižnica, Rodinné centrum Macko, Dom kultúry Dúbravka a Centrum rodiny.
Detská riekanka, ktorej slová žijú roky. Opäť a opäť sa k nej vracajú deti a rodičia počas hier, varenia, jedenia. Varila myšička kašičku.  Túto tému si do svojich projektov, ktoré venuje materským a základným školám, vybrala aj Matica slovenská. Podujatím chcela zblížiť generácie, komunity, pripomenúť.
K projektu sa aktívne pridali Centrum rodiny na Bazovského, oddelenie školstva a referát obchodu a podnikateľských aktivít miestneho úradu, miestna knižnica a Dom kultúry Dúbravka.
Počasie prialo, Centrum rodiny tak počas akcie spojilo komunitu rodičov, detí a učiteliek z materských a základných škôl, ktoré na podujatí vystupovali, Materská škola Damborského pripravila aj divadielko. Deti boli za vystúpenia odmenené knižkami, loptami a dobrotami.
O dobrotách bolo aj pokračovanie programu.
Nastalo veľké ochutnávanie, ako už názov akcie napovedal, kaší rôzneho druhu a chutí. Deti zo Základnej školy Nejedlého uvarili kašu zdravej výživy s vlastnoručne vypestovanými bylinkami zo školskej záhrady.
Svetielko z Centra rodiny sa zas prezentovalo s pohánkovou kašou a miestna knižnica uvarila klasickú krupicovú. Každému podľa chuti.
Kveta Slyšková
Deti a seniori na spoločných hrách
Domov seniorov Pri kríži zorganizoval  VIII. ročník športových hier v zariadení a aj  VI. ročník športových hier seniori  – deti z Detského domova v Podunajských Biskupiciach. Športové hry seniorov a  detí  otvorila riaditeľka zariadenia  Janka Dudoňová, ktorá aj privítala hostí.
Súťažiaci z radov seniorov a detí  si zmerali sily v šiestich športových disciplínach  –  floorbal,  hod krúžkami, hod vreckami, hod loptou do pyramídy, lov rybičiek a navliekanie drôteniek. Celý deň sa niesol v športovom duchu, sprevádzala ho dobrá a veselá nálada. Deti z Detského domova  si pripravili pre seniorov pekný kultúrny program a  darčeky. Nechýbalo ani občerstvenie.
Text a foto: Lýdia Ďurajová, Domov Pri kríži
Rozlúčili sme sa s Michalom Prnom
Ďalšia hviezda pribudla na oblohe. Je ňou Miško Prno (30. november 1941  – 28. máj 2017).  Od roku 1967 žil  v Dúbravke a bude svoj večný sen odpočívať na dúbravskom cintoríne, kde sa s ním prišla rozlúčiť rodina, príbuzní, veľa známych a priateľov.
Človek, ktorého mali ľudia radi pre jeho dobrosrdečnosť, úprimnosť a láskavé srdce. 
Miloval svoju rodnú hrudu, a preto sa celý život venoval histórii svojho národa. Veľmi blízke mu boli najstaršie dejiny, v nich sa zvlášť zaujímal o putovanie našich vierozvestcov Cyrila a Metoda  a v roku 2006 napísal knižočku Korene národa o ich ceste do našej vlasti. Spoznávanie nového bolo jeho srdcovou záležitosťou.
Dúbravským matičiarom bude chýbať na schôdzach, na ktorých vždy aktívne prispieval dobrými radami. Mal rád ľudí a deti, a preto keď začal navštevovať klub seniorov, učaroval mu krúžok drotárskej techniky. 
Z jeho rúk vychádzali drobné i väčšie drôtené výrobky, ktorými robil radosť dospelým i deťom.
Dodnes mám na pamiatku drôtený stromček, novoročné prasiatko alebo srdiečka ku Dňu žien. Boli to pozornosti z lásky, a na to sa nezabúda.
Lúčime sa s Tebou, Miško, so slzou v oku. Nezabudneme!
Kveta Slyšková
Doktorka: Obliekať primerane, na kliešťa nedávať olej
MUDr. MÁRIA POZDECHOVÁ pracuje ako lekárka 47 rokov, 17-ročná maturovala, 23-ročná končila medicínu a odvtedy stále pracuje. Päť  rokov pôsobila v nemocnici, 17 rokov v Trnave, no už roky je spätá s Dúbravkou ako doktorka pre deti a dorast s ambulanciou v Zdravotnom stredisku na ulici M. Sch. Trnavského.  Hovorí, že časté choroby u detí do šiestich rokov sú normálne, dieťa si buduje imunitu.
Choroby, choroby, choroby. Častá téma rodičov. Je možné chrániť dieťa pred vírusmi?
Obliekať sa primerane, teplotné zmeny sú prudké. Radšej obliecť veľa vrstiev a pomaly vyzliekať. V zime treba dbať tiež na dostatočný príjem vitamínu C. 

Čo sa týka vitamínu D, dáva sa len deťom do 3 rokov alebo je prospešné ho nasadiť dieťaťu aj v zime ? 
Je to dobré, pretože to má význam aj na imunitu. Boli aj štúdie, ktoré preukázali, že veľa detí má zníženú dávku vitamínu D, takže treba ho v zime dodávať preventívne. 

Na jar, v lete, na jeseň na nás číha aj nebezpečenstvo v podobe hmyzu. Rozoberme si to po poradí. Kliešte, ako ich správne odstrániť?
Správne?  Žiaden olej, žiadna masť, pretože kliešť sa začne pod nimi dusiť a práve vtedy vyvrhne obsah žalúdka a infikuje človeka. Takže jednoducho ho vytočiť. My používame mierne navlhčený a namydlený chumáčik vaty. Vatou treba točiť a kliešť ostane vonku.  

Ak náhodou ostane v tele hlavička, čo treba robiť?
V každom prípade ju treba chirurgicky odstrániť. Čiže treba ísť k lekárovi.

Ak dieťa poštípe včela alebo osa, ako rozpoznáme alergickú reakciu a ako postupovať? 
Alergická reakcia vzniká po opakovanom podaní alergénu, v tomto prípade poštípaní. Alergická reakcia sa prejavuje opuchom a začervenaním v mieste vpichu. Vážnejšia reakcia sa prejavuje dusením a vtedy treba utekať na najbližšiu pohotovosť. 

Čo hovoríte na „babské“ rady, šúchať hlinu v mieste vpichu a podobne? 
To v žiadnom prípade. Vybrať žihadlo, vydezinfikovať a priložiť studený obklad na miesto vpichu aby nevznikol zápal.

V súčasnosti dosť často počúvame o návrate osýpok. Hrozí epidémia aj u nás? 
Môžu sa sem zavliecť osýpky, keďže u nás klesá zaočkovanosť pod 95 percent, čo je riskantné, pretože vtedy sa tu môže toto ochorenie rozšíriť. Môžu sa nakaziť aj detičky očkované, pretože žiadne očkovanie nie je 100 percentné, ale, samozrejme, s ľahším priebehom, a môžu to dostať tie neočkované deti. Osýpky sú naozaj vážne a nebezpečné ochorenie, v začiatkoch mojej praxe som zažila aj úmrtia, nie na samotné osýpky, ale na ich komplikácie, akými sú napríklad zápal pľúc, zápal srdcového svalu.  Toto očkovanie by som ja určite odporúčala. 

Dospelí by sa nemali dať preočkovať? 
Dospelý človek nie je taký vnímavý na detské choroby. 

Čo sa preočkováva v dospelom veku?
Záškrt, tetanus a dá sa k tomu pridať aj čierny kašeľ. 

Proti chorobám očkujete, s ktorou z nich sa stretávate v ambulancii?
V poslednom čase je to čierny kašeľ.
 
Blíži sa čas dovoleniek, aký máte názor na letecký zájazd s malým dieťaťom? 
Nemám nič proti tomu, malé deti to väčšinou dobre znášajú. Čo sa týka malých detí, do roka, tam by som  ich neodporúčala vláčiť po svete, oni už lezú, všeličo oblížu a na letiskách sa koncentruje množstvo ľudí. 

Aké choroby nás najviac trápia v lete?
Hnačky, vracania, vírusy.  Na jar a na jeseň je veľa streptokokových angín, v zime virózy, zápaly pľúc, priedušiek. 

Ako by mala vyzerať dovolenková lekárnička? Čo v nej nesmie chýbať? 
Určite musí obsahovať, samozrejme, teplomer, antipyretiká na teplotu, nurofen, paralen, na alergickú reakciu fenistil  alebo dithiaden, očné kvapky, smectu na hnačku, nejaký liek na kinetózu, nosný sprej na odpuchnutie sliznice, dezinfekciu, leukoplast. Určite nie antibiotiká, každé nasadenie antibiotík musí odporučiť lekár. 

Prečo sa nemôže počas užívania antibiotík pohybovať po slnku? 
Mnohé fotosenzibilizujú, zvnútra pôsobia antibiotiká a zvonku slnečné žiarenie a vznikne reakcia. Fotosenzibilizačný efekt.

Zmenila sa počas vašej praxe nejako chorobnosť detí? 
Ani nie, nezmenila. Len nevidíme rubeolu a osýpky, ináč je to rovnaké, takisto bývali deti do 6 rokov veľa choré. 

Je to normálne?
Áno,  dieťa si cvičí imunitu. Niekedy sa môže organizmus opäť oslabiť v puberte, deti začnú prudko rásť, puberťáci menej spávajú a aj sa zle stravujú a sú zase takí chorí ako deti do 6 rokov. Ale to len taký rok. Robila som na vidieku, na Trnave, na vidieku bývajú deti menej choré. Mnohé vystresované mamičky prídu s každou nádchou a ešte nachytajú v čakárni niečo horšie. 

Častá téma sú kiahne. Ako dlho treba byť s kiahňami doma? 
Kedysi platilo do odpadnutia poslednej chrasty, dnes je to 14 dní, ak sa nepridruží iné ochorenie, viróza. 

Je pravda, že niektoré deti majú kiahne dvakrát?
Ojedinele sa to môže stať, no nemalo by sa. Niekedy je to ťažké určiť, príde maminka s dieťatkom s 3-4 vyrážkami. Kiahne majú svoj priebeh, výsyp začína v hornej časti trupu a rozširuje sa. 

Text a foto: Zuzana Morávková

Škola hrou alebo rozhýbať sa v lavici
Telo bolo stvorené pre pohyb. Trošku ho rozhýbať počas sedavých vyučovacích hodín a naučiť pár jednoduchých cvikov prišiel medzi druhákov Základnej školy Pri kríži fyzioterapeut Radovan Vrabec.
Základná škola Pri kríži začala na hodine prvouky vzdelávať praxou, cvičením a hrou zároveň. Druháci sa počas poznávania kostry či svalov naučili pár cvikov, napríklad aj na to, aby chrbát nebolel alebo na rozhýbanie sa počas sedenia v lavici.
Počas sedavého zamestnania je podľa fyzioterapeuta Radovana Vrabca dôležité myslieť na to, aby bol sed dynamický. „Nesedieť teda osem hodín bez pohybu, ale raz začas vstať, ponaťahovať sa,“ hovorí. Dôležitá je tiež správna stolička i monitor počítača umiestnený vo výške očí.
Najčastejšou poruchou u detí je plochá noha, približuje fyzioterapeut. „Dokáže to ovplyvniť funkciu chrbtice, spodné bruško je ochabnuté, kríže skrátené, deti dýchajú hrudníkom, nie bránicou a už sa zakladá na problém vo vyššom veku.“
Rodičom malých detí radí fyzioterapeut rešpektovať psychomotorický vývoj. 
Nevodiť dieťa za ruky hore, keď začína chodiť, nechať ho naučiť sa chodiť samo, neovplyvňovať pohybovú sústavu. Rodičia by mali myslieť na to, že každé dieťa je iné, každé si sadne v inom týždni či mesiaci, teda v iný čas, keď je už bruško dostatočne silné.
„Telo sa musí hýbať,“ taký odkaz sa snažil zanechať fyzioterapeut u školákov na prvom stupni. A aj keby si zapamätali len jeden cvik na rozhýbanie chrbta počas školského dňa a skúšali ho alebo naučili ho svojich rodičov, mala „škola hrou“ zmysel. 
Lucia Marcinátová

Slepá mapa aj história starej dúbravskej školy
Žiaci dúbravských škôl v súťaži Dúbravka moja ukázali ako poznajú mestskú časť. Na úvod sa spievalo, deti prispeli aj vlastnou básničkou o 40. výročí ZŠ Pri kríži.
Začala ako súťaž v rámci školy, teraz sa na Základnej škole Pri kríži stretávajú všetky dúbravské školy, aby si zasúťažili. Súťaž Dúbravka moja má už viac než desať rokov.
Jej názov napovedá, že sa týka našej mestskej časti.
Žiaci súťažili v siedmich kolách, najskôr o histórii “starej” dúbravskej školy z roku 1935 na Žatevnej, v ktorej dnes sídli miestny úrad.
Keďže v tomto roku uplynulo 300 rokov od narodenia panovníčky Márie Terézie, jej vládnutie bolo podchytené aj v otázkach, napríklad o reformách. Náročné pre súťažiacich bolo doplnenie slepej mapy, na ktorej museli žiaci vyznačiť všetky časti Mestského obvodu Bratislava IV. Žiakov zaujali i otázky z prírodnej rezervácie Devínska Kobyla.
V odbornej porote súťaže bol aj historik Jozef Kľačka, ktorý súťaž hodnotil kladne a poďakoval učiteľom i žiakom za dobrú prípravu.
A hoci, ako vraví, nie je podstatné vyhrať, výsledky boli nasledujúce:
1. miesto  –  ZŠ Pri kríži a Spojená škola Dolinského
2. miesto   –  ZŠ Nejedlého a ZŠ Sokolíkova
3. miesto  –  druhé družstvo   ZŠ Pri kríži               
Kveta Slyšková
Učitelia, rodičia aj deti sa spojili pre doskočisko
Dlhé roky v areáli Základnej školy Sokolíkova doskočisko pre nácvik skoku do diaľky "spalo" ako zakliata princezná. Zarastalo burinou, namiesto piesku tam bola zemina s trávou. Vedeniu mestskej časti Dúbravka v spolupráci so základnou  školou sa podarilo nájsť čarovný prútik a začalo prebúdzať doskočisko k životu. Vybratie starého piesku so zeminou, dráhy doskočiska a jej okolia, či navezenie nového čistého piesku bolo  len prvou fázou tejto obnovy. Ďalšia fáza obnovy – navezenie antuky, úprava okolia doskočiska –  prebehla v spolupráci s rodičmi počas jarnej brigády. Mnohí priložili ruku k dielu. (Na fotografii doskočisko pred, doskočisko počas brigády a doskočisko dnes. )
Foto: ZŠ Sokolíkova, Lucia Marcinátová
Horanskú studňu podľa povesti našla oslica
V minulom čísle sme písali o tom, že maďarský i nemecký názov obce napovedá, že na mieste dnešnej Dúbravky musel byť jeden alebo viacero výdatných zdrojov dobrej vody. Jedným je aj Horanská studňa, pokladaná za symbol, ktorý sa dostal aj do pečate a neskôr do erbu Dúbravky. Nevieme, ako táto studňa vyzerala počas predchádzajúcich stáročí, jej nová podoba je vlastne kópiou studne zo starej pečate z roku 1626, podľa ktorej bol vytvorený novodobý erb mestskej časti.
Paša a oltárny obraz
K studni sa viaže viacero príbehov, jeden z nich je dokonca spätý s povesťu o obraze sv. Kozmu a Damiána: 
Keď Chorváti prišli na toto územie, aby sa usadili v opustenej dedinke Dúbravka, priviezli si svoj chudobný najpotrebnejší majetok a obraz svojich patrónov. Sebe postavili skromné domy a pre obraz kostol. Dlho sa však netešili, lebo Turci prišli aj do Dúbravky. Dúbravčania sa schovali v kostole, kde ich prepadol paša Ibrahim so svojimi vojakmi. Videl, že kostol je chudobne vyzdobený, ale zbadal obraz, na ktorom boli dvaja lekári a na hlavách mali turbany, aké sa nosili v Turecku. Obraz sa mu zapáčil: „Ten si vezmem,” zaumienil si, a tak sa aj stalo. Okrem obrazu Turci vzali aj mladé dievčatá a chlapcov do zajatia. Keď prišli do Osmanskej ríše, dievčatá dali do služby bohatým rodinám, chlapcov cvičili za vojakov a obraz dostal sultán Soliman. Umiestnil ho v obrazárni. Bohaté Turecko odrazu začali sužovať suchá. Prvý rok uschlo obilie, druhý rok sa už nedalo nič zasiať, stromy nepriniesli plody a ľudia i zvieratá hynuli od smädu. Raz sa sultánovi prisnil sen, v ktorom ho navštívil šedivý starec a povedal mu: „Ak chceš, aby tvoja krajina bola taká úrodná ako predtým, vráť obraz na to miesto, odkiaľ ho tvoji vojaci priniesli.“ Sultán sa najskôr zdráhal, ale potom poslal do Dúbravky najrýchlejších poslov, aby obraz dopravili do kostola a aby sa jeho ríša zbavila sucha.
Hladní a smädní vojaci prišli do Dúbravky, no kostol nemohli nájsť. Nenašli ani vodu. Zrazu jedna oslica začala na istom mieste netrpezlivo hrabať kopytami, až sa tam zjavila výborná pitná voda. Turci od radosti zdvihli zrak k nebu, že sa poďakujú svojmu bohu, a v tom na kopci zbadali kostol. Rýchlo ta obraz odniesli.

Zdroj pre spádový vodovod
Na mieste, na ktorom oslica našla prameň, si podľa povesti neskôr Dúbravčania vykopali studňu a nazvali ju Horanská. V Horanskej studni bolo aj v časoch sucha vždy dostatok vody. Prebytočná voda vytekala do rybníka, v ktorom sa cez leto kúpali dúbravské deti. Z rybníka voda odtekala do potoka. Horanská studňa neskôr slúžila aj ako zdroj vody pre obecný spádový vodovod a potrubím pritekala aj do dúbravskej školy a do niektorých domov Dúbravčanov. Dnes je nad studňou vybudovaná šindľová strieška. Na stĺpikoch striešky je drevorezba znázorňujúca svätcov Kozmu a Damiána, na mieste rybníka je detské ihrisko a od vlaňajška aj socha víly Dúbravky od rezbára Michala Fratriča. 
Kto boli svätí Kozma a Damián? 
V súvislosti so „starým“ dúbravským kostolom sa často spomína meno svätých Kozmu a Damiána, ktorí sú jeho patrónmi. Kto vlastne Kozma a Damián boli?
Podľa Oxfordského lexikónu svätých nie je známe, kedy skonali mučeníckou smrťou v Cyrrhu (Kyros v Sýrii), kde na ich počesť vybudovali slávnu baziliku, odkiaľ sa ich kult šíril do celého sveta. Iné významné chrámy postavené na ich počesť sa nachádzali v Carihrade a Ríme. Tam je dodnes zachovaný jeden ich chrám neďaleko Fora Romana. Pochádza zo 6. storočia a vnútri je zdobený mozaikami svätcov. Ich mená sa vyskytujú aj v rímskom omšovom kánone. Podľa historicky nepotvrdenej legendy boli Kozma a Damián lekármi – dvojičkami a vykonávali svoje povolanie bezplatne. Na ich zásah sa vraj udialo veľa prípadov uzdravenia. Sú patrónmi lekárov. Podľa legendy liečili s veľkým úspechom nielen ľudí, ale aj zvieratá. Ich činnosť podnecovala aj fantáziu umelcov, ktorí vytvárali ich domnelé podobizne. Tvorcom jedného z najpozoruhodnejších cyklov o Kozmovi a Damiánovi je Fra Angelico. Druhý, pochádzajúci zo severného Talianska, sa nachádza v antifonári v majetku Spoločnosti londýnskych starožitníkov. Tu je spodobený aj ich najkurióznejší lekársky úkon: transplantácia novej (bielej) nohy na vredovité ale živé telo černocha. Kult Kozmu a Damiána povzbudzovali Mediciovci. Mnohí príslušníci ich rodu sa nazývali Cosmo, čo je dosť prekvapujúce, pretože svätci boli povestní svojou nezištnosťou, čo sa o Mediciovcoch povedať nedá. Na západe pripadá sviatok Kozmu a Damiána na 26. (pôvodne 27.) september, na východe na 1. júl alebo 1. november. 

Dve patrocíniá? 
Kostol Zmŕtvychvstania bol postavený na vyvýšenom ostrohu okolo roku 1720 ako filiálny kostol devínskej farnosti na mieste pôvodného Kostola sv. Kozmu a Damiána, ktorí zostali spolupatrónmi chrámu.  Obvodové múry jednoduchej, no na svoju dobu pomerne veľkej stavby (16 x 8 m) boli nájdené v rámci pamiatkovej úpravy barokového kostola v roku 1990 a boli datované najneskôr do 13. storočia. Nie je jednoduché odpovedať na zaujímavé otázky, ktoré sa v tejto súvislosti vynárajú. Napríklad, že Dúbravka vznikla v 16. storočí, ale už (najneskôr) v 13. storočí tu bol kostol? Ako vysvetliť, že kostol bol zasvätený arabským kresťanským mučeníkom sv. Kozmovi a Damiánovi, ktorí boli obľúbenými svätcami práve za Cyrila a Metoda? Siahajú teda dejiny dúbravského kostola až do veľkomoravského obdobia? Nemohla byť táto stavba tou veľkomoravskou „univerzitou“, kde sa učili svätí Gorazd, Kliment, Naum, Angelár a Sáva? Argumentov pre by sa našlo dosť, napríklad blízkosť Devína, filiálny vzťah k devínskej fare a pod., ale v tomto smere písomné pramene mlčia, presnejšie nedochovali sa. Možno raz tieto otázky osvetlí archeológia. 
Ľubo Navrátil
Po kom sú pomenované naše ulice
Romantik Klimkovič a modernista Kudlák
VOJTECH KLIMKOVIČ (KLIMKOVICS)
(22. 3. 1833 Košice –  10. 5. 1885 Košice)
Maliar, múzejník. Pochádzal z maliarskej rodiny, ktorej výtvarnú tradíciu založil jeho starý otec Florián Klimkovič. Roku 1851 –  52 študoval na Viedenskej akadémii, no pre zlú finančnú situáciu sa po roku vrátil do rodného mesta, kde prevzal vedenie rodinnej dielne. O rok neskôr založil vlastnú maliarsku školu (k jeho žiakom patrili J. Bencúr, Ľ. Čordák, L. Horowitz a i.). Od roku 1872 bol spoluzakladateľom Hornouhorského muzeálneho spolku a neskôr múzea, ktorého sa stal riaditeľom.
Pre slovenské výtvarno-umelecké dejiny mala osobitný význam jeho pedagogická činnosť. Publikoval v ročenkách muzeálneho spolku. Vytvoril viaceré oltárne obrazy, ktoré zdobia rímskokatolícke kostoly na východnom Slovensku. Popri sakrálnej tvorbe sa venoval aj portrétovaniu, maľoval a kreslil figurálne kompozície i žánrové motívy (Krojované postavy z Pohorelej, Panoráma Tatier od Kriváňa po Slavkovský štít atď. V nich inklinoval k biedermeierovskému až romantizujúcemu poňatiu. Z výberu jeho diel sú známe: Pastierka husí (1849), Hlava starca (1855), Hlava stareny (1855), oltárne obrazy: Michal archanjel (1853), sv. Katarína a sv. Ján Krstiteľ (1866), Vzkriesenie Lazara (1871) a množstvo ďalších. V roku 1956 sa konala súborná výstava umeleckého odkazu Klimkovičovcov v galérii v Košiciach. V. Klimkovič výrazne ovplyvnil výtvarný i širší umelecký život v Košiciach, na východnom Slovensku ale i vo vtedajšom Uhorsku. Jeho diela sa nachádzajú v národných galériách v Bratislave, Košiciach i Budapešti.

ĽUDOVÍT KUDLÁK
(14. 3. 1890 Lučenec –  15. 1. 1960 Bratislava)
Maliar, technik, zakladateľ slovenskej moderny, pokračovateľ Ľ. Fullu. Študoval na gymnáziu v Lučenci, v rokoch 1908 –  1910 na priemyslovej škole v Bratislave, v rokoch 1910 –  1914 strojné inžinierstvo v Budapešti. V rokoch 1919 – 1922 navštevuje ČVUT v Prahe a v rokoch 1928 – 1932 Školu umeleckých remesiel v Bratislave. Po ukončení štúdií bol inžinierom poštovej správy v Bratislave. Po nástupe do zamestnania sa umelecky odmlčal a do výtvarného života sa vracia koncom 20. rokov pod vplyvom M. Galandu a Ľ. Fullu. Maľoval žánrové výjavy z dediny, ako návraty do detstva a spomienkové kompozície z bratislavskej periférie (Slovenská matka, Pastierik, Zátišie s jablkami, Heľpianka, Donovaly, Na dunajskom nábreží, Podhradie a iné). Vystavoval v Bratislave (1940), v Lučenci (1983). Zúčastnil sa aj zahraničných výstav v Paríži a Budapešti. Patril medzi najlepších slovenských koloristov. Uplatňoval súzvuk červeno-žlto-hnedých tónov s tyrkysovými a bielymi. V grafikách (linorezoch) používal robustný rez vyjadrujúci len hlavné tvarové a svetelné hodnoty. Po oslobodení sa u neho vyskytujú prvky surrealizmu. Od roku 1950 sa vyrovnával s metódou socialistického realizmu, ale v roku 1955 sa vracia k starej tvorbe. 
Bol autorom mnohých článkov v slovenských a českých kultúrnych časopisoch (Slovenské pohľady, Výtvarný život). V roku 1949 bol ocenený Kupeckého cenou mesta Bratislavy.
spracovala Kveta Slyšková
Pol stovky záujemcov spoznávalo Dúbravku
Vyše päťdesiat záujemcov z Dúbravky a Devínskej Novej Vsi sa v polovici júna zúčastnilo päťkilometrovej túry po dúbravskom náučnom chodníku. Podujatie organizovala mestská časť Dúbravka (Dúbravské múzeum a Dúbravská televízia) v spolupráci s Turistickou informačnou kanceláriou z Devínskej Novej Vsi.
Na zraz k prvej informačnej tabuli pred hasičskú zbrojnicu na Žatevnej ulici sa dostavilo presne o desiatej vyše pol stovky príležitostných turistov z Dúbravky a Devínskej Novej Vsi. „Som rád, že medzi záujemcami boli zastúpení príslušníci všetkých vekových kategórií od drobizgu cez tínedžerov až po seniorov,“ hovorí spoluorganizátor vychádzky Juraj Dedinský z Turistickej informačnej kancelárie v Devinskej Novej Vsi.
Na trase dvojhodinovej vychádzky sa nachádza už deväť vynovených či novo osadených tematických tabúľ, ktoré informujú o histórii, kultúre, pamiatkach a prírodných zvláštnostiach Dúbravky a jej okolia. Dúbravka zanedbaný historicko-náučný chodník obnovuje už tretí rok, posledná informačná tabuľa bola osadená minulý týždeň na Brižitskej nad Veľkou Lúkou.
Podujatie podporili aj dúbravské se-
niorky z Denného centra 1, ktoré zabezpečili občerstvenie. Obedovalo sa v Dúbravskom múzeu v spoločnosti starostu Martina Zaťoviča a jeho manželky Zdenky v družnej susedskej atmosfére. Záujemcov o poobedňajšiu prehliadku Dúbravského múzea sprevádzal paleontológ Štefan Mészáros. „Prekvapilo ma, ako sa zvyšuje záujem o miestne dejiny, ako ľudia začínajú vnímať históriu mikroregiónu, ako ich fascinujú udalosti, ktoré sa odohrali napríklad aj pred miliónmi rokov,“ hovorí. Prehistorické dejiny majú podľa neho výhodu, že sú nekonfliktné. „Obrazne povedané, našinec sa väčšinou nebude prieť o to, či územie Dúbravky pre 150 miliónmi rokov naozaj bolo morským dnom, ale na interpretácii udalostí spred 50 rokov sa len dohodneme ťažšie,“ pridáva sa Ľubo Navrátil. 
Medzigeneračnú výmenu informácií pokladá za dôležitú preto, aby lokálne dejiny boli podávané z hodnoverných zdrojov, aby miestne múzeá mapovali, zaznamenávali a dnes už aj digitalizovali súbor informácií, ktoré prenecháme budúcim generáciám.
(elen)
Ľudí sme dostali z panelákov von na kultúru. To je najväčšia odmena
Desmod, Gladiátor, Cmorík, divadlo na Dúbravských hodoch či rock a country na kultúrnom lete.  Predseda kultúrnej komisie, miestny poslanec MAROŠ REPÍK prezradil, kto by mal prísť zahrať do Dúbravky. Hovorí tiež, že veci sa dejú priamo na ulici, rozpráva sa s ľuďmi, zbiera podnety.
Komisia kultúry. Názov prezrádza, čomu sa komisia venuje, môžete to však upresniť, veď kultúra má povesť, že sa jej rozumie každý.
Naša komisia je poradná pre dom kultúry, pre oddelenie na miestnom úrade. Čo robíme? Spomeniem napríklad dotácie pre rôzne organizácie, neziskovky v rámci mestskej časti Dúbravka. 
Som rád, že naša komisia je rôznorodá, jej členovia sú zameraní na rôzne umelecké smery, teda nielen na hudbu a podobne.  Sú tam ľudia z odbornej verejnosti, ktorí myslím si, majú čo povedať do kultúry. 
A to, že sa každý rád vyjadruje ku kultúre? (Smiech). Je to asi normálne, lebo každý máme svoj vkus. 

Pozná a schvaľuje komisia každomesačný program Domu kultúry Dúbravka?
Každý mesiac v rámci komisie kultúry hovoríme o mesačnom programe domu kultúry a aj o podujatiach, ktoré organizuje mestská časť.
Mávate aj pripomienky, návrhy?
Mávame, navrhujeme napríklad interpretov, je to taká malá cenzúra (smiech). Vyberáme interpretov, hovoríme o podujatiach, ktoré by v ten mesiac mali byť. Rozdeľujeme podujatia pre seniorov, pre mladých, deti. Hlavné bremeno a dramaturgiu má však riaditeľ domu kultúry a jeho oddelenie. 

Môžete sa pochváliť, že vďaka komisii prebehlo nejaké podujatie, alebo ste dali inšpiráciu?
Námetov bolo mnoho. No môžem povedať, že napríklad z mojej vlastnej iniciatívy vzniklo kultúrne leto v Dúbravke, teraz už bude jeho tretí ročník. Myslím, že veľký posun v kultúre ľudia cítili už na Dúbravských hodoch, podujatí je viac, objavujú sa aj lepší interpreti. Ďalšou z aktivít je oživenie kultúry v samotnom kultúrnom dome. Aktivity, ktoré prebiehali v minulosti, nevravím, že boli zlé, no trošku sa priveľmi zameriavali len na jednu vekovú kategóriu. Snažíme sa teraz ponúkať akcie pre všetkých.

Stalo sa napríklad aj to, že komisia niektoré podujatie neodporučila?
Určite nevravíme, že toto chceme, toto nechceme, môžeme odporúčať alebo neodporúčať. 

Blíži sa kultúrne leto, čo čaká Dúbravčanov? 
Budeme mať v rámci kultúrneho leta Bratislavský festival speváckych seniorských súborov,  podujatia pre deti, potom pripravujeme hudobný večer, ktorý bude možno pre Dúbravčanov prekvapivý. Vznikol v spolupráci so sponzormi, v amfiteátri sa predstaví skupina Rust 2 Dust, čo je dosť tvrdá rocková kapela. Je to žáner, ktorý nie je tak komerčný, no na kultúrne leto sa hodí, lebo jeden večer chceme spraviť rockový, tak ako aj minulý rok. Jeden večer zas bude country. 
Bude aj úžasné podujatie s hudbou Ministerstva vnútra SR, je to obrovské hudobné teleso, ktoré hrá od Guns až po ľudovky. 

Súčasťou kultúrneho leta v Dúbravke má byť aj akcia „Na rozhraní mestských častí“, mala vzniknúť spoluprácou Karlovej Vsi a Dúbravky, môžete ju priblížiť?
Zo strany Karlovej Vsi je spolupráca trošku vlažná a skeptická. Chceli by sme spraviť na rozhraní mestských častí, čiže v okolí Rosničky a Iuventy, koncert skupiny Korben Dallas. Tak uvidíme, ako to skončí. 

Po lete sa blížia hody. Môžete prezradiť niečo z programu? Budú tento rok nejaké novinky?
Môžeme sa tešiť na celé  spektrum účinkujúcich, z najznámejších môžem spomenúť Medial Banana, Gladiátor, Desmod, Peter Cmorík, príde Emma Drobná, divadlo a, samozrejme, naše súbory. 
Tak ako vlani budú dva stage, pred kultúrnym domom a v starej Dúbravke na Žatevnej. 
Tam bude program skôr tradičný, pre strednú a staršiu generáciu. V parku na Pekníkovej uvažujeme o samostatnej prezentácii tretieho sektora, menšinových žánrov a komunitných centier mestskej časti. 
Hody budú prebiehať od piatku do nedele. V piatok bude pred kultúrnym domom taký rockový večer, ako sme začali pred tromi rokmi, v sobotu bude hlavný program a nedeľa skôr revivalová  a množstvo sprievodných podujatí. V podstate vždy, keď skončia hody, začnem uvažovať o tých ďalších.
Pozvime Dúbravčanov na hody, kedy budú?
Dúbravské hody budú 22. až 24. septembra.

Vlani mal úspech napríklad sprievod, v ktorom sa predstavovali dúbravské kluby, organizácie, školy.
Chceme  v tom pokračovať, už sa nám dokonca sami hlásia, lebo zistili, že je to dobrá prezentácia pre ich činnosť. 

Spomínali ste na úvod dotácie, ktoré komisia prideľuje. Máte nejaké pravidlá?
Máme sumu pre dotácie schválenú zastupiteľstvom, päťtisíc eur na celý rok. Zvažujeme napríklad, ako je projekt vypracovaný, na čo je určený a pre koho. Musím povedať, že väčšie akcie a viac akcií sa organizuje vďaka sponzorom, napríklad sme pridali Vianočné trhy. 

Hovorila kultúrna komisia aj o rekonštrukcii domu kultúry?
Diskutujeme o tom dlho, no kultúrna komisia nie sú architekti. Máme však už prvé výsledky, prebehla architektonická súťaž. Proces pretvorenia kultúrneho domu nie je jednoduchý, no chceme, aby kultúrny dom slúžil ešte ďalších tridsať rokov. Máme víťazný program, no neznamená to, že zajtra staviame. Veľa závisí od financovania. 

Chodia vám v súvislosti s kultúrou nejaké žiadosti, podnety, prípadne aj sťažnosti?
Zväčša zbieram postrehy na ulici, napríklad čo bude, kto bude, prečo nepríde ten alebo ten. Veci sa dejú na ulici, ja chodím za ľuďmi a rozprávam sa s nimi. Čo je dôležité, Dúbravčania začali chodiť za kultúrou, dostali sme ich z panelákov von a ľudia sa z toho tešia, to je pre nás najlepšia odmena.
Lucia Marcinátová

Komisia: Pocta Ursínymu, Prusi aj Suchá Vydrica
Kultúrna komisia rokovala o letných programoch aj plánoch ako vzdať hold  Dežovi Ursínymu. Najdlhšia debata však bola o názvoch nových ulíc a námestia v Dúbravke.
„Včera som stretol Dežovho syna, bol na prechádzke so psom Havranom. Vravím mu, poď spievať otcove piesne, tie jasné noty a jasné slová...” Slová piesne Odkaz od Andreja Šebana mi zneli hlavou na poslednom zasadnutí Komisie kultúry. Debatovalo sa tu  totiž aj o odkaze hudobníka, speváka, autora, Deža Ursínyho.

Z Fedákovej
S návrhom prišiel pred niekoľkými mesiacmi na komisiu poslanec Juraj Štekláč.  Pripomenul Ursínyho dlhoročné bydlisko na Fedákovej, navrhoval pamätnú tabuľu, aj hudobnú spomienku na túto osobnosť.  Návrh dostal na tejto komisii aj termín, poslanec Peter Klepoch totiž  pripomenul významný dátum, 4. októbra tohto roku by sa totiž Dežo dožil 70-ky.
Či sa však podarí do jesene zhmotniť úctu tomuto hudobníkovi, je ešte nejasné.
Komisiu kultúry sme navštívili v rámci seriálu Dúbravských novín – predstavovanie jednotlivých komisii. V Dúbravke ich pracuje deväť a tiež komisia na ochranu verejného záujmu. Kulturáci zasadajú v duchu svojho názvu priamo v Dome kultúry Dúbravka.
Program bol, tak ako kultúra, pestrý. Na úvod hovorili členovia komisie o uzneseniach z minulosti, preto sa v debate vrátili aj k spomienke na Deža Ursínyho.
Najdlhšie diskutovali o nových uliciach a námestiach. V súvislosti s výstavbou, ktorá zahusťuje Dúbravku, rastú nové domy, vznikajú nové ulice. Starosta Martin Zaťovič  zriadil preto Názvoslovnú komisiu mestskej časti ako svoj poradný orgán.  Komisia sa zaoberala tromi novými ulicami – v lokalite Polianky, Záluhy, Brižite – sever a a námestím, ktoré má vzniknúť medzi novostavbami Obytného súboru Dubravy.

Spor o námestie
Najspornejší bol práve názov nového námestia.  Názvoslovná komisia navrhovala okrem iného aj Pruské námestie. Člen komisie a poslanec Miroslav Sedlák však upozornil na fakt, že počas poslednej fázy  Prusko-rakúskej vojny (Bitka pri Lamači) Dúbravka v dôsledku pruskej delostreleckej paľby vyhorela. Kultúrna komisia preto návrh  upravila na Prusko-rakúske námestie.  
Spomedzi viacerých návrhov pre pomenovanie ulíc napokon podporu dostali návrhy Podvornická ulica (podľa miestneho názvu Podvornice), ulica Pod čerešňami pri Kauflande na Poliankach a ulica Pri Suchej Vydrici na Záluhách. Tento názov  vychádza  z  faktu, že v týchto  miestach tečie dnes už zmeliorovaný  potok Suchá Vydrica, ktorý sa v Karlovej Vsi vlieva do Dunaja.
O návrhoch a nových názvoch o týždeň neskôr rokovala aj miestna rada. Niektorí poslanci vyjadrili názor, že sa im návrhy nepáčia, že by mali byť modernejšie, takže prednosta úradu Rastislav Bagar, ako predkladateľ, nakoniec materiál  stiahol.  O nových uliciach a námestí tak zatiaľ dúbravskí poslanci rokovať nebudú. Niektorí poslanci na miestnej rade navrhovali, aby sa k názvom vyjadrili aj obyvatelia.
Komisia debatovala aj o Kultúrnom lete, o programe a plánoch. Program kultúrneho leta nájdete na strane 20.
Lucia Marcinátová, elen
Dobrá správa pre obyvateľov Dúbravky, ktorí sú zákazníkmi spoločnosti 
Veolia Energia Slovensko, a.s.
Preplatky a nižšia cena tepla
Dodávateľ tepla v mestskej časti Dúbravka, spoločnosť Veolia Energia Slovensko, a. s., oznamuje, že vráti v koncoročnom vyúčtovaní za rok 2016 svojim zákazníkom viac ako  384-tisíc eur (s DPH).
Táto informácia klientov spoločnosti Veolia Energia Slovensko, a. s., určite poteší. Náklady na teplo tvoria totiž v rodinných rozpočtoch významnú položku. Intenzívnou a dôslednou starostlivosťou o zverené prevádzky, zvyšovaním účinnosti výroby tepla a investíciami zameranými do rozvoja a modernizácie tepelného hospodárstva sa podarilo nielen zlepšiť stav tepelno-technických zariadení, ale aj znížiť cenu tepla. Obyvatelia Dúbravky – tí, ktorým dodáva teplo spoločnosť Veolia Energia Slovensko, a. s., zaplatia celkovo za teplo odobrané v roku 2016 o 6,6 percent menej, než v roku 2015  a to aj napriek chladnejšiemu počasiu. Obyvatelia sa tak môžu v koncoročnom vyúčtovaní tešiť na preplatky. Individuálna výška preplatku pre konečných spotrebiteľov záleží, samozrejme, na nastavení mesačných zálohových platieb, ktoré stanovil správca alebo domové spoločenstvo.
Dúbravčania napojení na centrálne vykurovanie spoločnosti Veolia Energia Slovensko, a.s., budú tento rok platiť za teplo menej ako vlani.
Veolia Energia Slovensko, a. s., v súlade s cenovou reguláciou ÚRSO, aj pre rok 2017 očakáva celkové zníženie nákladov za odobranú tepelnú energiu. Samozrejme to, koľko domácnosť za teplo v konečnom dôsledku zaplatí, bude závisieť od skutočných klimatických podmienok roku 2017, od ktorých sa bude odvíjať množstvo dodaného tepla a v nemalej miere tiež od správania sa užívateľov vykurovaných objektov a technického stavu budov. 

Klasické letné odstávky teplej úžitkovej vody sú minulosťou.
Aj v roku 2017 bude dodávka teplej úžitkovej vody v letných mesiacoch plánovane prerušená iba tam, kde sú plánované investičné akcie a opravy väčšieho charakteru. Plošné letné odstávky teplej vody (niekedy aj viac ako týždňové), na aké sme boli zvyknutí z minulých rokov, sú tak definitívne minulosťou. O termínoch a nevyhnutných dĺžkach prerušení budú odberatelia v súlade splatnou legislatívou včas informovaní. 
Modernizácia tepelného hospodárstva v správe spoločnosti Veolia Energia Slovensko, a.s., v Dúbravke bude v roku 2017 pokračovať inštaláciou nového, súčasné technické potreby spĺňajúceho riadiaceho systému kotolne K-13. Kotolňa K-11 bude vybavená v súčasnosti modernou technológiou tepelného čerpadla, čo opätovne zvýši efektívnosť využívania poskytovaných energetických zdrojov. Spoločnosť Veolia Energia Slovensko, a.s., sa taktiež v roku 2017 zameria na prípravnú projektovú fázu rekonštrukcie vonkajších rozvodov ústredného kúrenia a teplej úžitkovej vody na okruhoch K-11 a K-15.

Informácie o plánovaných odstávkach sú pravidelne uverejňované na internetovej stránke www.veoliaenergia.sk v sekcii „Zákaznícka zóna“, v časti „Odstávky“. Stránku je možné zobraziť v mobilných zariadeniach po naskenovaní QR kódu.
Zleteli dravce z Ledníc
Školáci zo Základnej školy Pri kríži aj škôlkari z Cabanovej zažili doobedie s dravými vtákmi. Do areálu ihriska Strednej priemyselnej školy elektrotechnickej Karola Adlera sa prišli predviesť sokoliari z Ledníc. Skupina Zeyferus podrobne predstavila jednotlivé druhy a predviedla aj letové ukážky. Bolo sa na čo pozerať!                              
Foto: Ľubo Navrátil
Fontána má farbu a vodu
Generálny investor Bratislavy opravil takzvanú Fontánu s lotosovým kvetom na Ožvoldíkovej ulici pred Kultúrnym centrom Fontána. Pred letom tak dostala novú farbu, obklad aj vodu. Fontána z nerezu má obdĺžnikový bazén obložený keramickým obkladom, v strede ktorého vyčnieva lotosový kvet.                                    
Foto:  Lucia Marcinátová
Otcovia sa vrátili do škôlky
Po oslavách pre mamičky, maminy, babičky si  materské a základné školy pripomínali Deň otcov. Všetkých tatkov si napríklad v Materskej škole Cabanova uctili naozaj originálne. Najskôr krátkym vystúpením od takzvaného dreamtímu   –  učiteliek a zamestnankýň z materskej školy, potom súťažnými štafetami pre otcov s ich deťmi, v ktorých zdolávali cestu odvahy a lovili slová, koncertom a očakávaným futbalovým turnajom. Otcovia Lienky proti otcom Sovám, otcom Vrabcom a otcom Motýľom.  Tradícia Dňa otcov siaha vraj až do roku 1910.
Text a foto: Lucia Marcinátová
Z Kuchyne do Švantnerky
Deti v Materskej škole Švantnerova mali netypickú návštevu. Prišli ich pozrieť kamaráti zo Záhoria. Škôlkari zo Švantnerky na svojej domácej pôde predstavili predškolákom z obce Kuchyňa, ako sa používajú moderné technológie a priblížili im aj dúbravské dominanty a zaujímavosti.                                                                     Foto: Zuzana Morávková
Autom na prácu a k seniorom
Mestská časť Bratislava Dúbravka získala vďaka dotácii od Ministerstva práce, sociálnych vecí a rodiny SR špeciálne upravené auto, ktoré už slúži na rozvoz stravy pre seniorov a odkázaných.  Pre zlepšenie a skvalitnenie sociálnych služieb v mestskej časti.
Aby Dúbravčania vedeli, ktoré auto stravu priváža, označila mestská časť toto auto novým dúbravským logom a nápisom. 
Označila aj ďalšie, s ktorými mestská časť poskytuje služby občanom, aby bolo jasné, kde sa práve pracuje pre Dúbravku. 
Foto: Lucia Marcinátová
Bezplatná právna poradňa bude prázdninovať 
Počas júla a augusta budú právnici z Bezplatnej právnej poradne prázdninovať. Poradňa tak otvorí opäť po lete, fungovať bude opäť od septembra na Žatevnej 2.
Keď sa Klnka spojí s Radugou, vznikne tanec a radosť
Jubilejný 20. ročník Medzinárodného festivalu detských folklórnych súborov v Bratislave sa tento rok zastavil aj v Dúbravke.  Na pódiu kultúrneho domu predstavil dva súbory.
Keď sa povie detský folklór. Väčšine Dúbravčanov sa v hlave hneď vynorí Klnka, folklórny súbor, ktorý je už roky spätý s mestskou časťou a trénuje v Dome kultúry Dúbravka. Súbor malých veľkých tanečníkov, ktorý dáva radosť aj slnka, sa na pódiu svojho domáceho kultúrneho domu stretol s Radugou (dúhou), čiže ruským detským súborom. 
Farebné, veselé, živé a plné energie. Také bolo dúbravské otvorenie jubilejného 20. ročníka Medzinárodného festivalu detských folklórnych súborov v Bratislave, ktoré organizuje Cech detských folklórnych súborov Bratislavy a okolia. Tento rok prebehlo neobvykle, na viacerých miestach súčasne.
Presne 9. júna o 10-tej ráno sa začal  festival, okrem Dúbravky, v Karlovej Vsi, Rači, Ružinove i Modre. V Dúbravke bol koncert určený deťom z materských či základných škôl, no aj širokej verejnosti. Predstavenie, ktoré spojilo dve krajiny, dva originálne folklóry, bolo prístupné bezplatne školám aj širokej verejnosti.  Klnka nedávno navštívila Petrohrad, kde detský folklórny súbor uspel v medzinárodnej konkurencii 34  súborov a  získal cenu ako najlepší súbor festivalu s názvom Super Dance.
Medzinárodný festival potom pokračoval v Bratislave až do 11. júna, jeho súčasťou je aj atraktívny krojovaný sprievod mestom. Festival zakončil koncert na veľkom pódiu na Hlavnom námestí.                  (lum)
Deň detí predstavil Dúbravčeka a Dúbravočku
Medzinárodný deň detí oslavovali dúbravské deti v okolí kultúrneho domu. Pred pódiom i hasičským autom.
„Dúbravček a Dúbravočka z dubového lupienočka.“ Slová piesne zneli z pódia od Domu kultúry Dúbravka. Jasný dôkaz, že postavičky nového projektu Dúbravskej televízie Dúbravček a Dúbravočka sa predstavili deťom. A ako inak, najlepšie na ich sviatok, Medzinárodný deň detí.  Spievali, žartovali. 
Ten tento rok mestská časť oslavovala presne 1. júna na akcii s názvom Dúbravským deťom k MDD. Priestor pred domom kultúry ožil poobede okolo štvrtej. Okrem Dúbravočky s Dúbravčekom prišiel aj Hugo z TV Rik, malí tanečníci a tanečníčky, kúzelník a rôzne prekvapenia. Popoludním sprevádzala Lenka Debnárová. 
Okrem programu na pódiu a pred ním sa dalo zaskákať na trampolíne či skákacom hrade, zašmýkať na obrovskej nafukovacej šmýkačke, maľovať na tvár či papier alebo si splniť detský sen  a stať sa na chvíľu požiarnikom, prípadne policajtom. Mestská polícia prišla totiž s ukážkami a aj so svojimi zvieracími štvornohými pomocníkmi – psami aj koňmi.
Dobroty pre drobcov pripravila Naša Pekáreň, ktorá sídli v Obchodnom dome Saratov, rozdávali sa aj originálne dúbravské perníčky. 
Detské poobedie tak bolo nielen plné programu atrakcií, ale aj sladké a pre slniečko aj poriadne horúce. 
(lum)
Tvorba v priamom prenose, sombrerá, farebné sukne
V Dome kultúry Dúbravka sa uskutočnil 19. ročník podujatia Dni mexickej kultúry.
Na pódiu dámy v šatách a farebných sukniach, po vernisáži ponúkajú nápoje páni v klobúkoch. Do Mexika to z Dúbravky nebolo ďaleko. Mexiko
prišlo priamo k nám. V rámci 19. ročníka Dní mexickej kultúry zavítalo do Domu kultúry Dúbravka. 
Večer venovaný mexickej kultúre sa začal vernisážou mexického maliara Rafaela Ortegu z mesta Huatulco v Mexiku. 
Mexický umelec  počas trvania výstavy maľoval priamo pred divákmi obraz. Tvorba v priamom  prenose bola zaujímavá nielen pre študentov  a milovníkov výtvarného umenia. 
Po vernisáži pokračoval mexický program na javisku červenej sály kultúrneho domu.
Predviedli sa Súbor ľudových tancov inštitútu  Blaise Pascuale z mesta Oaxaka, Súbor mexických tancov Magisterial a hudobná skupina v štýle mariachi – El Caminante.
„Veľmi sa tešíme, že tento ročník obohatil mládežnícky folklórny súbor   Inštitútu Blaise Pascuale z Oaxaky, ktorý predviedol typické tance z Mexika,“ skonštatovala Danka Pašteková, organizátorka podujatia. Program Čarovné Mexiko bol plný hudby, spevu a tanca. Hudobníci predviedli  temperament a tradičnú kultúru v podobe rytmického predstavenia, ktoré roztancovalo aj divákov v sále. 
Dni mexickej kultúry organizujú občianske združenie Priatelia Mexika a súbor Magisterial. Dovidenia v Mexiku, alebo o rok v Dome kultúry Dúbravka.                       
Lucia Malčeková, lum
Vytancovali si pohár starostu
Dom kultúry Dúbravka zaplnila súťaž v spoločenských a integrovaných tancoch. Tanec tak spojil rôzne mestá, generácie i zdravých a postihnutých na jednom parkete.
Do tanca, priatelia! Počas mája sa v Dome kultúry Dúbravka tancovalo vo veľkom. Modrú sálu naplnila súťaž v spoločenských a integrovaných tancoch pod názvom ,,Memoriál Ivanky Dvořáčkovej" alebo ,,O pohár starostu Dúbravky". Do Bratislavy pricestovali súťažiaci z rôznych častí Slovenska, ako z Rožňavy, Vranova nad Topľou, Žiliny a z Českej republiky.
Súťaž organizoval Tanečný klub Danube, ktorý patrí k priekopníkom integrovaných tanečných párov aj za našimi hranicami a v  Dúbravke trénujú už viac než dvadsať rokov.
,,Sme veľmi radi, že sa  aj tento rok prihlásilo viacero tanečných klubov a diváci v sále vytvorili príjemnú atmosféru," hodnotil Andrej Mičunek, organizátor podujatia a predseda TK Danube. Tanečníci súťažili vo viacerých kategóriách –  deti, juniori, dospelí či dievčatá v sólo tanci. 
Zaujímavosťou podujatia bola kategória ,,Mendosíno duo a kombi", kde mohli diváci sledovať súťažiacich so zdravotným postihnutím. 
Na tanečné prevedenie, precíznosť a choreografiu dohliadali rozhodcovia zo Slovenska, Česka či Francúzska. Tanečníci sa predstavili štandardnými tancami ako waltz, viedenský valčík, quickstep či tango. Z latinskoamerických tancov to bola samba, ča-ča, džajv či vášnivá rumba. Súťažiaci vydali zo seba maximum, no medaily si domov odniesli len tí najlepší a medzi nimi aj tanečníci TK Danube Bratislava.
Lucia Malčeková
Čerešňová sobota bola v nedeľu
Juniáles počasie nezmarilo. Čerešne sa pojedali zo strapca, hovorilo sa o nich, spievalo i recitovalo. Mestská časť si podujatím pripomína svoju čereňovú minulosť.
Silný vietor, prehánky, dážď. Pre predpoveď počasia a výstrahy meteorológov bol júnový sobotňajší Čerešňový juniáles v nedeľu.  Slniečko vykuklo, oteplilo sa, čerešní bolo dosť a ľudí nakoniec tiež.  Pri pohľade na naplnený priestor pred kultúrnym domom sa rozhodnutie zmeniť termín, ukázalo ako správne.
Deti vozili poníky, krútila sa dlhánska cukrová vata, skákalo sa na štvormetrovej trampolíne, na pódiu sa vystriedalo tradičné, s detským, hudobným a, samozrejme, čerešňovým.
Strihal sa čerešňový strapec, pojedali sa štrúdle, samozrejme, čerešňové a pripomenula sa  slávna dúbravská čerešňová minulosť. Dúbravka bola totiž kedysi obec, kde sa darilo ovocinárstvu a čerešne sa vyvážali až do Prahy.
Najväčší rozsah nadobudol vývoz po prvej svetovej vojne, keď sa stali významnou obchodnou komoditou, ktorá vylepšovala rozpočet mnohých rodín. Dúbravčania zo železničnej stanice v Lamači v sezóne mohli denne vypraviť jeden až jeden a pol vagóna čerstvých čerešní do Prahy. Typické jedlo pre Dúbravku bolo preto také, ktoré obsahovalo aj čerešne.
Čerešňová je Dúbravka aj dnes, veď, napríklad aj vďaka takýmto spoločným stretnutiam sa stáva akousi čerešničkou Bratislavy.
Text a foto: Lucia Marcinátová
Pudingova cesta z mesta

Dni sa letne natiahli. Slniečko sa vpilo aj do vody na dúbravskom kúpalisku, takže bola taká akurát. Dokonca aj zmrzlinu bolo treba jesť čo najrýchlejšie, lebo spotená kvapkala bleskovou rýchlosťou rovno na chodník. A presne v tieto dni prišla do mobilu Pani Ružovej správa, na ktorú dlho čakala.
Kufre baľte, 
Do vlaku nasadajte!
Do lúk, do polí,
Kým nám leto vrcholí.
Čakáme Vás od pondelka,
Mačka Klára, teta Želka.
„Puding, Pudiiiing,“ celá červená v lícach utekala na balkón za kocúrikom Pani Ružová. „Tohtoročné prázdniny budeme tráviť na vidieku, pri vode, v prírode. Písala mi moja sestra Želka, najvyšší čas sa začať baliť.“
Puding sa lenivo natiahol a jedným očkom pozrel do mobilu Pani Ružovej, kde svietila správa, napísaná pod foto..
To sa mi snáď sníva veru,
Splnil sa mi tajný sen...
Keď som zbadal mačku Kláru,
Za ženu ju ja hneď chcem...
Nuž, milí kamaráti, tak to už vo svete chodí. Z malého mačiatka nám vyrástol veru veľký kocúrik, pripravený na ženenie.
A tak sa Pani Ružová okrem klasických kufrov odhodlala ešte pobaliť svadobnú mačaciu tortu, ktorú upiekla z rybacinky a hor sa na prázdniny. A, samozrejme, na mačaciu svadbu.
Tak sa končí príbeh nášho nezbedníka,
Myslím teda Pudinga – toho kocúrika.
Aby sme však presní boli,
Nekončí sa, dnes vrcholí.
Pudingova žena Klára,
Šesť mačiatok svetu dala.
Bude že to robota,
Uviesť ich do života. 
Zuzana Lukáčová
Hurá, prázdniny, alebo precvičte si hlavičku 
Končí vaše dieťa prvý ročník, vie už čítať, písať a počítať, istotne sa teší na prázdniny. Poradíme vám, ako tvorivo rozhýbať hlavičku aj počas leta a pritom sa aj zabaviť.
Určite ste za vysvedčenie svojmu dieťaťu okrem dobrej zmrzliny či zákusku venovali aj peknú knižku. Tak sa to patrí. Učte dieťaťa čítať si. Prípadne si spolu s ním čítajte na striedačku – jednu stranu vy a druhú ono. Ak chcete aj iné čítanie, na stránke www.dobre-napady.sk nájdete pár obrázkových príbehov alebo pár pracovných listov na čítanie s porozumením. 
Vaše mamičky z rodinného portálu www.dobre-napady.sk Maja a Silvia. 
A jedna tvorivá úloha na prázdniny –  vyfarbite dúbravský erb podľa pokynov v dolnej časti obrázku.    
Tajomný labyrint, nehybná ovca i zvyšky skamenelín
V rámci rubriky Ruksak na plece sme tentoraz zašli na nenáročný letný osviežujúci výlet. Predstavujeme Waitov lom, ktorý bol súčasťou takzvanej Prvej Bratislavskej vápenky, dnes jedinečné miesto, ktoré nájdete jednoducho po modrej značke medzi Devínom a Devínskou Novou Vsou.
Tam, kde lietajú motýle, zjavujú sa vzácne kvety, kde  sa pasie drevená ovca i baran, postáva nehybná koza a kamene spriadajú labyrint. Miesto nezvyčajné, mierne mystické, s výnimočnou atmosférou. Waitov lom. V minulosti nazývaný aj Devínsky kameňolom.  
Objavili sme ho náhodne, v rámci víkendových lesných prechádzok, no aj samotné miesto stojí za to, aby bolo aj cieľom. Cieľom výprav, poznávačiek.

Ako ho nájdete?
Waitov lom sa nachádza na západnom svahu Devínskej Kobyly. Cesta k nemu je nenáročná, príjemná, s poznávaním prírodnej rezervácie, za ktorú bola Kobyla vyhlásená v roku 1964. Prechádzku zvládnu deti aj seniori, akýmsi bonusom sú jedinečné výhľady na Devín i Rakúsko.
Štartovať sa dá z viacerých miest. Jedna trasa vedie z Devínskej Novej Vsi z Námestia 6. apríla, smeruje po ulici Slovinec, až hore k Sandbergu. 
Miesto, ktoré netreba predstavovať,  a samotné býva cieľom výletov. Ďalej sledujeme modrú značku a pokračujeme kľukatou cestičkou až k samotnému lomu.
Druhou možnosťou je vyraziť z opačnej strany, čiže od Devína, a kráčať takisto po modrej. Zdolať krátke, no strmšie stúpanie, potom už len smerovať k cieľu.
Tretia, najkratšia a najľahšia cesta je odviesť sa MHD linkou 28 a vystúpiť na zastávke Waitov lom a odtiaľ už len stúpať popri záhradkách a rodinných domoch na kopec a za takých  desať minút ste pri lome.  Pre tých čo uprednostnia auto, je dole pri zastávke aj možnosť parkovania.

História, príroda, kamene
Romantické miesto, prístrešok pre výletníkov,  možnosti na piknik, na hry, behanie, šantenie, no aj stretnutie s históriou.
Historické kameňolomy medzi Devínom a Dúbravkou približuje osadená náučná tabuľa.  Dozvedáme sa, že  najstaršie použitie stavebného kameňa z lomov na Devínskej Kobyle siaha až do prvého storočia pred Kristom.
Vápence v okolí Devína ťažili aj Rimania, ďalší rozvoj stavebníctva nastal v stredoveku, v 14. storočí vznikol v oblasti  veľký historický kameňolom nad Devínom, vysoko vo svahu Kobyly. Z tohto kameňolomu putoval kameň napríklad aj na Kostol Klarisky alebo devínsky Kostol sv. Kríža. Najväčší rozvoj ťažby neogénnych hornín bol v 15. storočí a devínske vápence, pieskovce či zlepence sa využili aj na stavbu Bratislavského hradu či Dómu sv. Martina.
Nový rozvoj ťažby prišiel v 19. storočí. Waitov lom bol súčasťou takzvanej Prvej Bratislavskej vápenky, ktorá fungovala od konca 19. storočia do roku 1935. Kameň sa nakladal na lode, ktoré sa plavili proti prúdu Moravy a slúžil na spevňovanie riečnych brehov. 
Tunajší vápenec sa vraj exportoval do Talianska či Rakúska. Vápenka dostala názov podľa jedného zo svojich zakladateľov Mórica Mittelmana. Posledným majiteľom Mittelmanovej vápenky bol Jozef Wait, po ktorom dostal lom neskôr aj meno. 
Zisťujeme aj, že pre Dúbravčanov známe Biele skaly, boli tiež lomom, takzvaným Fuchsovým, ťažili sa tu zlepence, pieskovce.
Ak ste vo Waitom lome prvýkrát, isto vás zaujme  veľký kruhový labyrint, pripomína záhadné kruhy v obilí a vidno ho aj zvrchu kameňolomu. Malí bádatelia radi chodia pomedzi jeho kamene, alebo objavujú zaujímavé kamene so stopami skamenelín v okolí. Na lúke sa dajú nájsť malé slimačie ulitky, vzácne kvety i drobné zvieratá. Zbadať sa dajú netypicky sfarbené jašterice. 
Pozerať je teda čo. Stačí si dať ruksak na plece a vyraziť.
Lucia Marcinátová
Knižnica v lete nezatvára
S dobrou knihou z našej knižnice na dovolenku či na prázdniny nebude problém. Miestna knižnica na Sekurisovej 12 totiž v lete neprázdninuje, ale bude mať otvorené rovnako ako počas roka. Výpožičné hodiny v Miestnej knižnici v Dúbravke: 
Pondelok - 9:00 - 16:00 Utorok - 11:00 - 18:00 
Streda - 9:00 - 16:00 Štvrtok - 11:00 - 18:00 
Piatok - 8:00 - 15:00
Volejbalová Bilíkova ako liaheň talentov 
Volejbalistky ŠŠK Gymnázia Bilíkova už tradične každý rok nechýbajú vo finálových turnajoch majstrovstiev Slovenska. Inak tomu nebolo ani v tejto sezóne. Opäť každé družstvo získalo medailu. Tu najcennejšiu si vybojovali žiačky, striebro získali kadetky a bronz patrí juniorkám.    
● ŽIAČKY: Dievčatá z Gymnázia Bilíkova pred rokom obsadili vo finále druhé miesto, teraz v Leviciach  po skvelom výkone počas celého turnaja získali zaslúžene titul majstra Slovenska. V skupine vyhrali bez straty setu všetky tri stretnutia, rovnako si počínali aj v semifinále a potom i vo finále proti Liptovskému Hrádku.
Výsledky - skupina A: ŠŠK Gymnázium Bilíkova - Stropkov 3:0, Bilíkova - Banská Bystrica 3:0, Bilíkova – Poprad 3:0. Semifinále: Bilíkova – Levice 3:0. Finále: Bilíkova – Liptovský Hrádok 3:0. Konečné poradie: 1.ŠŠK Gymnázium Bilíkova, 2.Liptovský Hrádok, 3.Levice,...  8 Žilina. Najlepšou hráčkou turnaja sa stal Simona Jelínková, najlepšou blokárkou Tereza Hrušovská (obe ŠŠK Gymnázium, Bilíkova).                                                                                                                            
Káder družstva: D. Halačková, T. Hrušecká, S. Jelínková, V.Kováčová. L. Krnáčová, L. Laučíková. L. Marušinová, M. Nechojdomová, A. Obušeková, E. Smiešková, N. Šedovičová, M. Vajdová, N. Žilinská, N. Boledovičová a V. Šeďová. Trénerkou družstva je Eva Koseková, jej asistenti Peter Adamec, Nina Babjáková a Jaroslav Hančák.                                             
● KADETKY: V skupine si obhajkyne minuloročného prvenstva ŠŠK Gymnázium Bilíkova viedli suverénne a všetky tri stretnutia vyhrali na nulu. Inak tomu nebolo ani v semifinále proti Spišskej Novej Vsi. Vo finále sa dúbravské volejbalistky stretli s bratislavskou Sláviou. Súboj o majstra bol mimoriadne vyrovnaný, keď v koncovkách sa šťastie vždy usmialo na vysokoškoláčky. Naše kadetky síce neobhájili v Žiline titul z minulého roka, ale za úspech môžeme považovať aj druhú priečku.                                                                                        
Výsledky - skupina A: ŠŠK Gymnázium Bilíkova – Liptovský  Hrádok 3:0, Bilíkova – Nové Mesto 3:0, Bilíkova – Snina 3:0. Semifinále: Bilíkova – Spišská Nová Ves 3:0. Finále: Slávia UK – Bilíkov0a 3:0. Konečné poradie: 1.VK Slávia UK Dráčik, 2.ŠŠK Gymnázium Bilíkova, 3.Snina, 4.Spišská Nová Ves, 5.Nové Mesto, 6.Liptovský Hrádok, 7.Žilina, 8.Levice. Za najlepšiu smečiarku bola vyhlásená Simona Jelínková, za najlepšie libero Diana Kačerjaková (obe ŠŠK Gymnázium Bilíkova).                                                                                                                                                
Káder družstva: N. Belanová, L. Beneková, T. Hrušecká, S. Jelínková, D. Kačerjaková, M. Korčičiaková. V. Kováčová, L. Krnáčová, V. Kropáčová, L. Marušinová, T. Masaryková, P. Nechojdomová. N. Šedovičová, M. Vajdová, N. Žilinská, E. Erteltová, S. Majzúnová a Ľ. Písečná. Trénerkou družstva je Eva Koseková, jej asistenti sú Jaroslav Hančák a Peter Adamec.                                                                                                                                                  ● JUNIORKY: V predchádzajúcom roku prehrala Bilíkova vo finále s bratislavskou Sláviou až vo finále. Tentoraz sa družstvá stretli už v skupine. Naše dievčatá síce prehrali na nulu, ale vo vyrovnanom stretnutí sa rozhodovalo až v koncovkách setov. Bilíkova neuspela v semifinále s Nitrou, ale úspešná bola v boji o bronzové medaily, keď zvíťazila nad domácim Stropkovom. Vo finále triumfovala Slávia UK, ktorá obhájila prvenstvo spred roka a získala štvrtý titul v rade.                                                                                                                               
Treba ale spomenúť, že na titule Slávie má svoj značný podiel aj naša Bilíkova. Totiž za najlepšiu hráčku celého finálového turnaja bola vyhlásená Lucia Mikšíková, najlepšou nahrávačkou sa stala Lucia Sedláčková a smečiarkou Karin Šunderlíková. Všetky tri hráčky v nedávnej minulosti obliekali dres dúbravského klubu, posledné dve dokonca ešte v minulej sezóne. Dodajme, že spomínané tri hráčky boli nominované do širšieho kádra slovenských reprezentantiek. V nej  je ďalších päť hráčok, ktoré v minulosti niekoľko rokov hrali za Bilíkovu.
Výsledky - skupina A: VK Slávia UK Dráčik – ŠŠK Gymnázium Bilíkova 3:0, Bilíkova – Spišská Nová Ves 3:0, Bilíkova – Liptovský Hrádok 3:0. Semifinále: Bilíkova – COP Volley Nitra 0:3. O tretie miesto: Bilíkova – Stropkov 3:0. Konečné poradie: 1.VK Slávia UK Dráčik, 2.COP Volley Nitra, 3.ŠŠK Gymnázium Bilíkova,... 8.TJ Slávia TU Zvolen.  Za najlepšie libero bola vyhlásená Diana Kačerjaková (Gymnázium Bilíkova).
Káder družstva: L. Beneková, M. Fartelová, M. Havelková, T. Hrušecká, S. Jelínková, D. Kačerjaková, D. Keszeghová, M. Korčičiaková, V. Kováčová, V. Kropáčová, N. Lapošová,    L. Marušinová, T. Masaryková, P. Nechojdomová, M. Tereňová, M. Vajdová, N. Žilinská, Ella Erteltová, Emma Erteltová, S. Majzúnová a Ľ.Písečná. Trénerom družstva je Jaroslav Hančák, jeho asistentmi Nina Babjáková, Eva Koseková a Peter Adamec.          
(pet)  
Výsledkový servis 
□ FUTBAL   
● DRUHÁ LIGA – skupina A, ženy, 20. kolo: FK Dúbravka – FK DAC 1904 Dunajská Streda 6:0 (2:0), Haydary 4, Kozlová a Olšová.  21. kolo: FK Dúbravka – ŠK Vrakuňa 0:3 (0:1). 22. kolo: FK Dúbravka – Spartak Trnava B 3:1 (1:0), góly Dúbravky: Masárová 2 a Kozlová. Konečné poradie: 1.NMŠK 1922 60, 3.ŠK Vrakuňa 47, 3.Spartak Trnava A 46,... 7.FK Dúbravka 28, 11.TJ Kopčany 4. Najlepšie strelkyne: 1.M. Horňáková (NMŠK) 21 gólov,...5.K. Kozlová 15, 7.S. Haydary 14, 8.S. Masárová (všetky FK Dúbravka) 12.                                                                                                                                                                ● PIATA LIGA, muži – 24. kolo: FK Dúbravka – OŠK Chorvátsky Grob 3:2 (0:0), góly Dúbravky: Gullár, Budvesel, Vohralík. 25. kolo: FK Dúbravka – TJ Jarovce 1:6 (1:2), gól Dúbravky: Rybecký. 26. kolo: FK Dúbravka – NMŠK 1922 Bratislava 10:1 (5:0), góly Dúbravky: Hamed a Gullár po 2, Rybecký, V. Sýkora, Gašparovič, Vohralík, Budvesel a Joščák. Konečné poradie: 1.FKM Karlova Ves  50, 2.TJ Jarovce 47, 3.TJ Malinovo 45,... 10.FK Dúbravka 18, 12.NMŠK 1922 Bratislava 8.                                                                                 ● DRUHÁ LIGA BFZ, starší žiaci – 29. kolo: Lokomotíva Devínska Nová Ves - FKP Dúbravka 0:0. 30. kolo: FKP Dúbravka – MŠK Iskra Petržalka 1:2. Konečné poradie: 1.SDM Domino 81,... 13.FKP Dúbravka 21, 15.FC Ružinov 5.                                                                
● DRUHÁ LIGA BFZ, mladší žiaci – 29. kolo: Lokomotíva Devínska Nová Ves - FKP Dúbravka 2:5. 30. kolo: FKP Dúbravka – MŠK Iskra Petržalka 3:3. Konečné poradie: 1.MŠK Senec 78,... 9..FKP Dúbravka 32, 15.OFK Dunajská Lužná 21.                                               
● STARŠÍ ŽIACI, OblFZ Bratislava – mesto, 27. kolo: FK Dúbravka – MFK Rusovce 2:3. 28. kolo: FK Dúbravka – voľný žreb. 29. kolo: FK Dúbravka – FK Lamač 0:8. 30. kolo: FK Dúbravka – SDM Domino 5:0. Konečné poradie: 1.PFA ŠTK Šamorín 86,... 15.FK Dúbravka 21, 17.ŠK Slovan Bratislava C (dievčatá) 11.                                                                           
● PRÍPRAVKA A/1 – 25. kolo: SDM Domino – FKP Dúbravka 5:2. 26. kolo: FKP Dúbravka – FK Rača 0:8. Konečné poradie: 1.FK Inter Bratislava 69,... 12.FKP Dúbravka 6, 13.OFK Dunajská Lužná 6.                                                                                                                        ● PRÍPRAVKA B/1 – 25. kolo: SDM Domino – FKP Dúbravka 3:4. 26. kolo: FKP Dúbravka – FK Rača 2:0. Konečné poradie: 1.FK Inter Bratislava 63,... 3.FKP Dúbravka 45, 13.Lokomotíva Devínska Nová Ves 0.                                                                                                        ● PRÍPRAVKA C – 25. kolo: SDM Domino – FKP Dúbravka 9:0. 26. kolo: FKP Dúbravka – FK Rača 3:11. Konečné poradie: 1.ŠK Vrakuňa 66,... 9.FKP Dúbravka 28, 13.FC ŠTK 1914 Šamorín 4.                                                                                                                                      
● PRÍPRAVKA A/2 – 21. kolo: FK Dúbravka – FKM Karlova Ves B 3:8. 22. kolo: Futbalový klub K Dúbravka – voľný žreb. Konečné poradie: 1.MŠK Iskra Petržalka 41,... 10.FK Dúbravka 1.                                                                                                                                      ● PRÍPRAVKA B/2 – 21. kolo: FK Dúbravka – FKM Karlova Ves B 2:3. 22. kolo: FK Dúbravka – voľný žreb. Konečné poradie: 1.FA Lafranconi FTVŠ UK 58.,... 7.FK Dúbravka 24, 11.ŠK Nová Dedinka 8.
□ FUTSAL
● 2. SLOVENSKÁ LIGA MUŽOV, región Bratislava, skupina o záchranu – 6. kolo: Katenačo Dúbravka – Čekan Mekenroff 1897 9:6. 7. kolo: ŠK Pinerola Bratislava - Katenačo Dúbravka 5:4. 8. kolo: Katenačo Dúbravka – Kozmos 6:7. 9. kolo: ŠK Danubit - Katenačo Dúbravka 5:8. Konečné  poradie: 1.Čekan Mekenroff 1897 43,... 5. (celkovo 15. miesto) Katenačo Dúbravka 22, 9.ŠK Danubit 12.      
                                                                             
□ BEDMINTON
● 3. liga miešaných družstiev dospelých, skupina ZÁPAD – 3. kolo (Bowlingbar): Fénix Bratislava B - Dúbravský bedmintonový klub (DBK) 2:6, MBK PE Malinovo – DBK 3:5, Spoje Bratislava B – DBK 1:7. Priebežné poradie: 1.DBK 17, 2.BKR Púchov 16, 3.MBK PE Malinovo 11,... 10.BK MI Trenčín B 5.                (jop)                                                                                                                                                                                                                            
Od mája už len HOBA Bratislava
Športový riaditeľ Branko Semančík: U žiakov sa formuje silná skupina hráčov
Všetky aktivity dúbravského hokejového klubu ŠHK KŠK BRATISLAVA prebral od mája na základe splnenia všetkých podmienok a následného prijatia za riadneho člena SZĽH nový klub HOBA BRATISLAVA. Pôvodný klub ŠHK KŠK Bratislava, ktorý je súčasťou Kresťanskej športovej únie, ktorá v tomto čase nie je aktívna, právne nezaniká. Vo funkcii pokračuje športový riaditeľ Branko Semančík, ktorého sme požiadali o rozhovor.        
● Ako hodnotíte uplynulú sezónu?
Juniori obsadili v prvej slovenskej lige tretie miesto. Okrem umiestnenia potešili aj hrou, ktorú chlapci v druhej polovici súťaže predvádzali. Dorastenci v tretej časti prvej ligy vypadli v prvom kole play off  s budúcim víťazom celej súťaže, s družstvom Púchova. Kadeti obsadili šieste miesto. Žiaci sa prvýkrát v histórii klubu vďaka ôsmakom prebojovali do prvej osmičky, čo okrem umiestnenia zaručovalo aj kvalitnejšie zápasy. Starší žiaci U14 (ôsmaci) obsadili celkové štvrté miesto a o rok mladší hokejisti skončili o jeden stupienok nižšie. Mladším žiakom sa súťaž neboduje, ale naše družstvá podávali podobné výsledky ako ich starší spoluhráči. Prípravka hrala minihokej turnajovým spôsobom. Tréneri v tejto kategórii vystriedali väčší počet hráčov a preto aj výsledky tomu zodpovedali. Ak to celé zhrnieme, tak môžeme sezónu zhodnotiť ako uspokojivú.    
                                                                             
● Čo vás počas sezóny potešilo a čo zarmútilo?
Potešili ma žiaci, keď sa v jednotlivých kategóriách formuje silná skupina hráčov. Aj dorast sa fantasticky sformoval a oproti minulej sezóne boli chlapci na úplne inej výkonnostnej úrovni. Teší ma aj záujem o prípravku, kde máme dostatok hráčov a vidíme tam naozaj aj veľa talentov. Podarilo sa nám v rámci klubu podstatne skvalitniť podmienky na všeobecnú prípravu. Taktiež sme počas celej sezóny zaviedli individuálne tréningy na ľadovej ploche. Ak k tomu pridám starostlivosť rodičov našich hráčov, ktorí svoje deti v hokeji podporujú a spomeniem aj kvalitnú prácu našich trénerov, tak verím,  že aj v budúcnosti sa nám podarí celkovo uspieť a kvalitnou prácou   dosiahnuť ešte lepšie výsledky. Zarmúti ma všetko, čo nám po športovej stránke ušlo a čo sme mali na dosah. Vždy, keď bilancujete, prídete na to, že ste mohli dosiahnuť podstatne viac, keby...

● Pracujete s deťmi a mládežou. Už vyššie ste ocenili podporu rodičov, je úplne ideálna?                                                                                                                                          
Myslím si, že vcelku áno. Veľmi si to cením a rodičom aj touto cestou ďakujem. Ak dosiahneme úspech, tak je to úspech nás všetkých. Trocha mi ale prekáža, ak niektorí rodičia robia z kolektívneho športu  individuálny a nesledujú skupinový cieľ, ale vlastné pocity. Títo rodičia majú väčšinou subjektívny názor a od toho odvíjajú ostatné veci. Bol by som rád, aby sme všetci išli jednou cestou a aby rodičia deti nevodili na záujmový krúžok, ale na profesionálnu prípravu budúcich hokejistov. Ak má hráč talent, pevnú vôľu, trénera a potrebné zázemie, tak bude v budúcnosti úspešný. Ak príde hráč na štadión a na tréning  rovno od taniera z reštaurácie, tak neočakávajme, že bude zvládať tréningovú záťaž hráča vedome pripraveného na tréning. Snažíme sa v klube vytvoriť čo najlepšiu skupinu trénerov, ktorí majú našu plnú dôveru. Bolo by fajn, aby aj niektorí rodičia využili skúsenosti a vedomosti našich trénerov a o príprave svojich detí s nimi debatovali. Aj v tomto máme rezervy a bola by potrebná väčšia dôvera k trénerom zo strany niektorých rodičov. Výkonnosť detí sa veľmi mení, hlavne v tých mladších kategóriách, často treba dať tomu len čas.
                                                                                                                                             ● Koľko máte v klube dievčat a dostali sa niektoré aj do reprezentácie?
V každej žiackej kategórii máme 2-3 dievčatá. Reprezentační tréneri si v minulej sezóne pozvali aj tri dievčatá na akcie zväzu z nášho klubu. 

 ● Spomínali ste už trénerov, je tam oproti minulej sezóne nejaká zmena?                                                                                                                                      
Post brankára je v každom tíme veľmi dôležitý. Plne si to uvedomujeme. Musím povedať, že pri práci s brankármi sme mali v klube za posledné 3-4 roky dosť veľké rezervy. Od tejto sezóny sa nám v klube bude o brankárov starať aj špeciálny tréner. Je to Estónec Aleksandr Kolossov, ktorý má bohaté  skúsenosti s prípravou brankárov v Rusku, Kanade a aj v Amerike. Nechceme len prípravu na tréningoch na ľade. Už v tomto čase prebieha všeobecná skupinová príprava všetkých našich brankárov. Ďalej budeme s brankármi robiť videorozbor  jednotlivých tréningov a zápasov počas celej sezóny.

● Zmení sa niečo pred začiatkom novej sezóny aj na zimnom štadióne?                                               
Prebehla plánovaná údržba strojov, maľoval sa a čistil celý interiér. Tajne sme dúfali, že príde k výmene ľadovej plochy, rekonštrukcii strojovne a k výmene mantinelov. Staré zariadenie a technológie už dosluhujú. 
Snažíme sa v rámci klubu o podporu mesta, ako majiteľa spomínaného štadióna už dlhšiu dobu, ale sa nám to nedarí. Potešila by aj tribúna a ešte dostavba šatní. Na všetko toto je tam priestor. Bolo by fajn, keby nám štadión zmodernizovali a vytvorili ešte lepšie podmienky a celkové zázemie pre klub.    
● Kedy sa začala príprava na novú sezónu?                                                                                                                         V máji prebiehalo prípravné obdobie. V tomto mesiaci bola príprava kombinovaná s pobytom na ľadovej ploche. V  júni sme využili všetky možné plochy v okolí zimného štadióna, aby sme boli čo najlepšie pripravení na novú sezónu. Prvý prázdninový mesiac  máme v klube voľno a na ľad by sme mali opäť vykorčuľovať v  auguste.
● Slovo na záver...
Ďakujem všetkým, ktorí nám dôverujú a podporujú nás. Moje poďakovanie patrí všetkým našim rodičom,  sponzorom a partnerom nášho klubu. Ďakujem taktiež mestskej časti, ktorá má veľký záujem o šport v Dúbravke. Taktiež ďakujem všetkým mestským poslancom, ktorí nám pomáhajú v mestskom zastupiteľstve  presadiť záujmy a potreby klubu. Veríme, že svojou prácou nesklameme a budeme sa snažiť čo najlepšie reprezentovať naše mesto a mestskú časť.
Jozef Petrovský    

Perličky z ľadu
■ V Šamoríne sa konali MS v triatlone s názvom The Championship 2017 pod hlavičkou Challenge Family. Víťazom pretekov (plávanie na 1,9 km, 90 kilometrová cyklistická trať a beh na 21,1 km) v kategórii 18 – 24 rokov sa stal majstrom sveta Ondrej Kuba, mimochodom jeden z trénerov predprípravky v HOBE Bratislava.
■ HOBA tradičné organizuje počas MS v hokeji svoj svetový šampionát prípraviek (U10) pod názvom MS HOBÁKOV. V konkurencii Kanady, Ruska, Švédska, USA, Fínska či Slovenska si najlepšie počínalo Česko (HC Petržalka).                                                                                
■ Mladší žiaci HOBY Bratislava (U11) dosiahli pekný úspech, keď na medzinárodnom hokejovom turnaji v Hamuliakove obsadili prvé miesto. Mladé nádeje Dúbravky pod vedením trénera Martina Gálika na turnaji tri stretnutia vyhrali a jedno remizovali.                                                                                                                                       
(pej)    
DÚBRAVSKÉ NOVINY * Vychádzajú mesačne * Vydáva samospráva mestskej časti Dúbravka,  Žatevná 2, 841 02 Bratislava *  IČO: 00603406 * Mediálna komisia: Vladimír Straka (predseda),  Mgr. Marcel Burkert, Maroš Repík, Peter Hanulík, Pavel Vladovič, Miroslav Markovič, Jozef  Petrovský (členovia) * Šéfredaktorka: Mgr. Lucia Marcinátová * Inzercia a administrácia: Dúbravské noviny, Žatevná 4, tel.:  02/6920 2521,  e-mail: tlacove@dubravka.sk  *  Inzeráty posielajte na navratil@dubravka.sk * Tlač: Mafra, a. s. * Redakcia si vyhradzuje právo krátenia, úpravy aj neuverejnenia neobjednaných príspevkov  * Nevyžiadané príspevky a podkladové materiály nevraciame  * Reg. číslo EV4115/10 * ISSN 2453-854X * Vyšlo 30. 6. 2017.